Warga emas OKU ugut pemandu dengan sabit
2 Julai 2021, 6:59 pm
KAJANG – Bengang ditegur kerana memandu di jalan sehala, seorang wanita warga emas yang juga golongan orang kelainan upaya (OKU) bertindak mengacukan tongkat yang diikat dengan sabit ke arah seorang lelaki, semalam.
Terdahulu, video berdurasi satu minit 46 saat tular di laman sosial memaparkan warga emas itu memandu di jalan sehala menyebabkan dua kenderaan lain tidak dapat melalui jalan berkenaan.
Pemandu kereta cuba menegur warga emas tersebut namun dia enggan beralah, sebaliknya telah menunjukkan tongkat yang diikat dengan sabit ke arah individu itu dan turut mengaku sebagai pemegang kad OKU.
Ketua Polis Daerah Kajang, Asisten Komisioner Mohd. Zaid Hassan berkata, polis telah menerima laporan kejadian itu daripada mangsa yang mengaku telah berselisih faham dengan warga emas terbabit di Blok A3, Jalan Bukit Segar 1, Taman Bukit Segar, Cheras, dekat sini kelmarin.
“Siasatan awal mendapati punca kejadian adalah kerana mangsa telah menegur suspek (warga emas) yang memandu di jalan sehala menyebabkan gangguan kepada pengguna jalan yang lain di kawasan tersebut.
“Suspek telah menunjukkan kad OKU sambil mengangkat tongkat yang diikat dengan sabit serta cuba memukul ke arah mangsa, bagaimanapun mangsa tidak mengalami sebarang kecederaan,” ujarnya dalam kenyataan hari ini.

Jelasnya, suspek yang berusia 66 tahun itu telah ditahan hari ini bagi membantu siasatan di bawah Seksyen 506 Kanun Keseksaan.
Saksi bebas yang melihat kejadian diminta tampil memberi keterangan dengan menghubungi pegawai penyiasat kes, Sarjan Ahmad Faizal Hasan di talian 0197691924/03-89114222. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis terima 49 laporan hina Pemangku Raja Pahang
Oleh NIK SUKRY RAMLI

2 Julai 2021, 6:50 pm
KUANTAN – Polis Pahang menerima 49 laporan daripada individu dan badan bukan kerajaan (NGO) berhubung dakwaan menghina Pemangku Raja Pahang, Tengku Hassanal Ibrahim Alam Shah di media sosial.
Ketua Polis negeri, Datuk Ramli Mohamed Yoosuf berkata, semua laporan itu diterima di balai polis sekitar Pahang dan satu laporan diterima di Melaka.
“Semua laporan ini disiasat Unit Siasatan Terkelas Bukit Aman memandangkan kes terbabit membabitkan (siasatan) pelbagai pihak seperti Suruhanjaya Komunikasi dan Multimedia (SKMM).
“Jadi kita tunggulah hasil siasatan itu kelak dan saya ingin ingatkan kepada semua pihak, terutamanya golongan remaja, supaya lebih berhati-hati ketika melayari media sosial kerana kita semua tertakluk kepada peraturan atau undang-undang,”katanya dalam sidang akhbar di Ibu Pejabat polis Kontinjen (IPK) Pahang, di sini, hari ini.
Menurut Ramli siasatan dilakukan mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.
Antara pihak yang tampil membuat laporan polis ialah Majlis Belia Malaysia (MPM) Pahang bersama Majlis Belia Daerah Kuantan, Young Malaysia Movement dan Gerakan Belia 4B negeri pada Selasa lalu di Ibu Pejabat Polis Daerah (IPD) Kuantan.

Laporan itu dibuat selepas tular dalam media sosial tangkap layar dari akaun Twitter yang memuat naik gambar Tengku Hassanal diubah suai hingga menimbulkan kemarahan pelayar internet. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kilang diserbu, 350 kakitangan masih bekerja
Oleh MOHD RIDZAUDDIN ROSLAN

2 Julai 2021, 7:02 pm
PETALING JAYA- Kedegilan sebuah kilang pembuatan keluli di Subang Jaya, Selangor yang beroperasi ketika pelaksanaan Perintah Kawalan Pergerakan (PKP) Penuh terbongkar selepas 350 orang pekerjanya disiasat tadi.
Kesemua mereka didapati gagal mematuhi prosedur operasi standard (SOP) ditetapkan selepas diserbu pihak berkuasa dalam Ops Patuh yang dilakukan di beberapa kilang hari ini.
Perkara itu dikongsi melalui satu video berdurasi 18 saat oleh seorang pengguna Twitter @Zulkiflibujang dengan menunjukkan pekerja berkenaan diminta duduk diluar kilang ketika serbuan dijalankan.
Menurutnya, kilang itu beroperasi seperti tidak ada apa-apa yang berlaku selain tidak mematuhi SOP yang ditetapkan kerajaan.
“Ada yang bekerja,seolah-olah tiada apapun, sedangkan arahan lockdown dan juga dikeluarkan kerajaan memastikan mereka tidak sepatutnya beroperasi dan mematuhi SOP sewajarnya,” katanya.
Dalam pada itu, video sama turut dikongsi oleh Menteri Dalam Negeri, Datuk Seri Hamzah Zainudin di laman rasmi Facebooknya.

Katanya, sebahagian besar daripada 350 pekerja terbabit merupakan pekerja asing, malah 90 peratus daripada mereka pernah dijangkiti Covid-19.
Dalam perkembangan sama, orang ramai turut memberi pelbagai reaksi berhubung video berkenaan selain mahu wajah pemilik kilang didedahkan kepada umum.
Seorang pengguna laman media sosial, @zed_hafizuddin mahu pihak berkuasa memaparkan muka majikan kilang dan bukannya pekerja.
“Patut tunjuk muka majikan, tak perlu rakam muka pekerja, lepas periksa mereka, minta mereka balik, mana muka majikan?,” soalnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada kilang langgar SOP di Penampang, Putatan
Oleh IVAN AMIRUL

2 Julai 2021, 7:33 pm
PENAMPANG – Timbalan Pesuruhjaya Polis Sabah, Datuk Mazli Mazlan memaklumkan tiada sebarang pelanggaran prosedur operasi standard (SOP) melibatkan industri perkilangan di Penampang dan Putatan sepanjang Op Patuh hari ini.
Beliau berkata, operasi berkenaan membabitkan kilang besi, kilang plastik dan pusat ternakan ayam didapati beroperasi mengikut SOP ditetapkan.
“Polis bersama beberapa lagi agensi kerajaan lain sentiasa menjalankan pemeriksaan dari semasa ke semasa dalam usaha mengawal penularan pandemik Covid-19.
“Kita mendapati setakat ini semua premis perkilangan di daerah ini mematuhi SOP dan tiada kompaun dikeluarkan sepanjang operasi.
“Selain itu, tiada sebarang aduan kesalahan SOP diterima membabitkan kilang-kilang sekitar daerah ini,” katanya ketika ditemui selepas menjalankan pemeriksaan kilang di sekitar Penampang dan Putatan hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perbicaraan kes jenayah, sivil di mahkamah diteruskan
Oleh ZULKIFLI MANZOR

2 Julai 2021, 6:47 pm
PETALING JAYA – Operasi mahkamah bagi perbicaraan kes jenayah dibenarkan sepanjang
tempoh Fasa Satu Pelan Pemulihan Negara (PPN) kecuali di kawasan Perintah Kawalan Pergerakan Diperketatkan (PKPD).
Menteri Kanan (Keselamatan), Datuk Seri Ismail Sabri Yaakob berkata, bagi kes sivil termasuk kes tribunal dibenarkan beroperasi secara dalam talian termasuk di kawasan PKPD.
“Pengoperasian pejabat Pesuruhjaya Sumpah mengambil kira pejabat Pesuruhjaya Sumpah memainkan peranan penting dalam memberi sokongan terutama kepada sektor hartanah dan perbankan serta operasi melibatkan kontrak dan urus niaga.
“Majlis Keselamatan Negara (MKN) turut memutuskan untuk membenarkan operasi pejabat Pesuruhjaya Sumpah dibenarkan sepanjang tempoh Fasa Satu PPN kecuali di kawasan PKPD,” katanya dalam satu kenyataan media hari ini.
Esok seluruh Selangor dan beberapa kawasan di sekitar Kuala Lumpur dilaksanakan PKPD.
Ismail Sabri berkata, beliau berharap semua penduduk di kawasan PKPD mematuhi Prosedur Operasi Standard (SOP) ditetapkan.

Menurut beliau, langkah bagi melandaikan lengkuk jangkitan Covid-19 adalah tanggungjawab bersama.
“Mari kita bersama-sama tanpa mengira latar belakang agama, bangsa mahupun fahaman politik berganding bahu memutuskan rantaian Covid-19,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis rampas dadah bernilai RM110,000
Oleh IVAN AMIRUL

2 Julai 2021, 7:30 pm
KOTA KINABALU – Polis bandar raya ini berjaya melumpuhkan satu rangkaian pengedaran dadah ekoran penahanan dua individu selain merampas dadah bernilai RM110,000 di kawasan Suria Inanam semalam.
Dalam serbuan operasi khas pukul 2.40 petang itu, dua lelaki berkenaan berusia 30 dan 32 tahun.
Ketua Polis Daerah Kota Kinabalu, Asisten Komisioner Mohd. Zaidi Abdullah berkata, serbuan dijalankan hasil maklumat dan risikan Bahagian Siasatan Jenayah Narkotik (BSJN) Ibu Pejabat Polis Daerah (IPD) Kota Kinabalu.
“Susul penahanan itu, hasil pemeriksaan berjaya menemui tiga bungkus plastik berisi hablur jernih dipercayai dadah jenis syabu seberat dianggarkan 3,019.25 gram.
“Semua dadah dibungkus rapi di dalam plastik teh cina bertulis ‘Tie Guan Yin’ dipercayai untuk mengelirukan pihak berkuasa.
“Kita juga merampas dua kenderaan jenis Ford Raptor dan Isuzu D Max berserta empat telefon bimbit yang dipercayai digunakan bagi urusniaga transaksi dadah,” katanya dalam sidang akhbat di IPD Kota Kinabalu sebentar tadi.

Mengulas lanjut, Mohd. Zaidi menyatakan siasatan awal mendapati semua suspek tidak mempunyai pekerjaan tetap.
Menurut beliau, kedua-dua suspek menjadi dalang sindiket pengedaran dadah rentas sempadan dengan upah antara RM1,000 hingga RM5,000. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua GRO Vietnam cedera terjun kondominium
Oleh ASLIZA MUSA

2 Julai 2021, 6:55 pm
IPOH – Bimbang dicekup, sekumpulan pelayan pelanggan (GRO) warga Vietnam yang juga cuba melarikan diri apabila nekad terjun dari tingkat satu sebuah kondominium di Gunung Rapat di sini semalam.
Malangnya, tindakan itu mengundang padah apabila dua daripadanya cedera hingga terpaksa dihantar ke Hospital Raja Permaisuri Bainun (HRPB) untuk rawatan.
Pengarah Jabatan Imigresen negeri Perak, Hapdzan Husaini berkata, operasi di rumah tersebut dijalankan melalui Op Patuh bermula pukul 12.00 tengah hari semalam hingga pukul 2 petang hari ini.
Katanya, dalam serbuan tersebut, rumah berkenaan disewa empat wanita warga Vietnam yang dijadikan sebagai tempat menawarkan khidmat seks.
“Menyedari kehadiran penguat kuasa, kesemua wanita itu cuba melarikan diri dengan terjun melalui tingkap dari tingkat satu rumah tersebut.
“Bagaimanapun, dua daripada mereka cedera dan dibawa ke hospital untuk menerima rawatan manakala yang lain pula berjaya diberkas,” katanya di sini hari ini.

Menurut beliau, pemeriksaan di rumah tersebut menjumpai kondom dan minyak urut yang disyaki digunakan untuk perkhidmatan seks.
Katanya, pelanggan akan membuat janji temu terlebih dahulu melalui aplikasi Michat, Wechat dan WhatsApp dengan mengenakan bayaran RM250 untuk khidmat seks,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Guna surat MITI seludup rokok RM2.2 juta
Oleh NIK SUKRY RAMLI

2 Julai 2021, 6:20 pm
KUANTAN – Taktik dua penyeludup rokok menggunakan surat kebenaran Kementerian Perdagangan Antarabangsa dan Industri (MITI) bagi memudahkan pergerakan mereka tidak berhasil apabila kegiatan mereka berjaya dihidu pihak polis.
Dalam dua serbuan yang dilakukan semalam, polis berjaya merampas rokok pelbagai jenis dipercayai tanpa cukai dianggarkan bernilai kira-kira RM2.27 juta.
Ketua Polis Pahang, Datuk Ramli Mohamed Yoosuf berkata, dalam kes pertama suspek berusia 40 tahun ditahan bersama lori membawa muatan 47 guni mengandungi rokok tanpa cukai di sekatan jalan raya (SJR) hadapan Jabatan Pengangkutan Jalan (JPJ) Temin di Jerantut.
“Jumlah keseluruhan rampasan ini dianggarkan bernilai RM278,000 dan kita akan menghantar rokok terbabit kepada pihak kastam untuk penilaian cukai.
“Suspek ditahan dan semua rokok itu dirampas serta dibawa ke Ibu Pejabat Polis Daerah (IPD) Jerantut untuk siasatan lanjut,” katanya dalam sidang akhbar di Ibu Pejabat polis Kontinjen (IPK) Pahang di sini hari ini. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis periksa 35 kilang di Kota Bharu
Oleh ROHANA MOHD. NAWI

2 Julai 2021, 6:35 pm
KOTA BHARU – Polis sudah memeriksa sebanyak 35 daripada 80 buah kilang yang beroperasi di Pengkalan Chepa di sini sepanjang Perintah Kawalan Pergerakan (PKP) penuh sejak sebulan lalu.
Ketua Polis Daerah Kota Bharu, Asisten Komisioner Abdul Rahim Daud berkata, dalam operasi yang dijalankan, semua kilang yang diperiksa didapati mematuhi prosedur operasi standard (SOP) yang ditetapkan.
Katanya, kilang-kilang di sekitar kawasan itu juga menyediakan kod aplikasi MySejahtera, cecair pembasmi kuman dan pengimbas suhu untuk kegunaan semua pekerja.
“Kita juga memeriksa hampir 800 pekerja di 35 buah kilang itu dan mendapati mereka mematuhi SOP dan arahan yang ditetapkan oleh pihak majikan.
“Pematuhan SOP amat penting sebagai langkah untuk mengelakkan tercetusnya kluster baharu di kilang,” katanya ketika ditemui pemberita selepas menjalankan Operasi Bersepadu Pematuhan SOP di sebuah kilang di Pengkalan Chepa di sini hari ini.
Menurut Abdul Rahim, meskipun berpuas hati dengan tahap pematuhan SOP di kilang, polis tidak akan teragak-agak untuk mengeluarkan kompan sehingga RM50,000 sekiranya ada syarikat yang menyebabkan tercetus kluster Covid-19 di tempat kerja. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Laporkan pada polis sekiranya perlukan bantuan
Oleh NUR HUDA MUSA

2 Julai 2021, 6:37 pm
PETALING JAYA – Penduduk sebahagian besar mukim di lapan daerah di Selangor yang dikenakan Perintah Kawalan Pergerakan Diperketatkan (PKPD) bermula esok dinasihatkan untuk menghubungi pihak polis sekiranya berdepan dengan masalah seperti terputus bekalan makanan ataupun mengalami tekanan.
Ketua Polis Selangor, Datuk Arjunaidi Mohamed berkata, Ketua Polis Balai serta anggota polis di Selangor telah diingatkan untuk mengenal pasti penduduk yang memerlukan bantuan dengan lebih proaktif supaya tidak ada penduduk yang tidak dibantu.
“Kita akan kenal pasti mereka ini dan menghubungkan mereka dengan jabatan berkaitan seperti Jabatan Kebajikan Masyarakat atau Lembaga Zakat contohnya untuk mendapatkan bantuan yang mereka perlukan.
“Begitu juga buat penduduk yang mungkin mengalami kemurungan atau mereka ada mengenali sesiapa yang menghadapi masalah itu, kita minta hubungilah balai polis pada bila-bila masa untuk mendapatkan bantuan yang sepatutnya,” katanya ketika di program bual bicara mengenai PKPD yang disiarkan secara maya tadi.
Dalam pada itu, Arjunaidi berkata, pihaknya maklum akan persoalan yang dibangkitkan oleh penduduk yang perlu merentas daerah bagi tujuan bekerja atau mendapatkan vaksinasi.
Menurutnya, bagi penduduk yang bekerja di syarikat yang dibenarkan beroperasi, mereka perlu mengemukakan surat kebenaran beroperasi syarikat serta surat kebenaran bertugas apabila melalui sekatan jalan raya.

“Ketika PKPD ini, selain mengehadkan pergerakan, pihak kerajaan akan mempertingkatkan operasi untuk memberi vaksin kepada orang ramai jadi mungkin ada peningkatan pergerakan untuk mendapatkan vaksin.
“Jadi kita pasti akan timbul masalah seperti penduduk perlu membawa ahli keluarga ke tempat vaksinasi sedangkan prosedur operasi standard (SOP) kini menetapkan hanya seorang sahaja dibenarkan dalam kereta. Buat masa ini kita akan beri kebenaran kepada mereka untuk bergerak mendapatkan vaksin.
“Bagaimanapun, orang ramai turut digalakkan menghubungi balai berdekatan untuk mendapatkan nasihat sebelum bergerak merentas daerah dan sebagainya,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis Selangor guna 80 peratus kekuatan kawal PKPD
Oleh NUR HUDA MUSA

2 Julai 2021, 6:28 pm
PETALING JAYA – Polis Selangor akan menggunakan sekurang-kurang 80 peratus kekuatan anggotanya untuk beroperasi semasa pelaksanaan Perintah Kawalan Pergerakan Diperketatkan (PKPD) yang akan bermula esok.
Ketua Polis Selangor, Datuk Arjunaidi Mohamed berkata, langkah itu diambil bagi mengawal pergerakan penduduk di sekitar negeri itu yang kini terbahagi kepada dua di mana terdapat 34 mukim dikenakan PKPD manakala 31 lagi kekal sebagai Perintah Kawalan Pergerakan (PKP).
“Ada yang bertanya adakah polis akan meletakkan kawat duri, kita maklumkan itu adalah mustahil. Jadi apa yang dilakukan ialah menetapkan sekatan jalan raya (SJR) di laluan-laluan yang biasa dilalui orang ramai.
“Kita juga akan menetapkan pasukan pemantau di beberapa tempat bagi memastikan tidak ada orang merentas kawasan yang telah dikenakan PKPD,” katanya ketika di program bual bicara mengenai PKPD yang disiarkan secara maya tadi.
Arjunaidi berkata, secara keseluruhannya kini telah terdapat sebanyak 120 ke 140 SJR yang diadakan secara kekal di seluruh Selangor.
“Pada masa sama ada juga SJR yang dilakukan secara mobil yang akan sentiasa bergerak dari satu tempat ke satu tempat.

“Selain itu juga, polis banyak melaksanakan ‘snap check’ untuk memastikan tiada penduduk yang merentas kawasan yang mereka tidak sepatutnya berada,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis pantau 10 ‘port’ makan durian
Oleh ASLIZA MUSA

2 Julai 2021, 6:15 pm
PARIT – Orang ramai khususnya kaki durian diingatkan agar patuh pada prosedur operasi standard (SOP) dengan tidak sengaja berkumpul untuk menikmati raja buah itu atau dikenakan tindakan.
Ketua Polis Daerah Perak Tengah, Superintendan Barudin Wariso berkata, pemantauan akan dilakukan dilebih 10 kawasan yang telah dikenal pasti sebagai lokasi tumpuan penggemar buah itu terutama di Kampung Gajah, Parit dan Bota.
“Semua sedia maklum yang daerah ini memang terkenal dalam kalangan penggemar durian. Setiap kali musim durian, pasti ada lokasi-lokasi yang dijadikan sebagai tapak pesta durian.
“Kita telah pun mengenal pasti tempat-tempat tersebut dan akan melakukan pemerhatian daripada semasa ke semasa,” katanya ketika ditemui selepas melaksanakan operasi sempena Op Patuh di sekitar daerah Perak Tengah di sini hari ini.
Menurut Barudin, pemantauan akan dipertingkatkan di kawasan-kawasan tersebut khususnya dusun durian terutama pada hujung minggu.
“Kita sudah kenal pasti beberapa tempat yang sebelum ini dijadikan sebagai tapak untuk mengadakan makan durian beramai-ramai khususnya di tepi sungai dan dusun durian.

“Pemantauan ini akan sentiasa diadakan kerana sekarang pun sedang musim durian. Jadi, saya nasihatkan masyarakat agar patuhi SOP dan peraturan yang ditetapkan kerajaan,” katanya. -K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga pelajar Orang Asli catat PNGK 4.0 STPM 2020
Oleh ZULKIFLI MANZOR

2 Julai 2021, 6:33 pm
PETALING JAYA – Tiga daripada 73 pelajar Orang Asli mencatat keputusan Purata Nilai Gred Keseluruhan (PNGK) 4.0 dalam peperiksaan Sijil Tinggi Pelajaran Malaysia (STPM) 2020.
Timbalan Menteri I Pembangunan Luar Bandar (KPLB), Datuk Seri Abdul Rahman Mohamad berkata, seramai 30 lagi pelajar Orang Asli lain mencatat keputusan PNGK 2.8 ke atas.
“Ringkasan keputusan PNGK pelajar Orang Asli mencapai PNGK 3.5 sehingga 4.0 seramai 14 orang. PNGK 3.0 sehingga 3.49 seramai 15 orang dan PNGK 2.80 sehingga 2.99 empat orang.
“Keputusan ini membanggakan KPLB selaku kementerian bertanggungjawab dalam Pembangunan Modal Insan masyarakat Orang Asli melalui Jabatan Kemajuan Orang Asli (Jakoa),” katanya dalam satu kenyataan media hari ini.
Abdul Rahman berkata, lebih membanggakan pelajar Orang Asli terbabit mencatat keputusan cemerlang disebalik penularan pandemik Covid-19.
Menurut beliau, kejayaan murid Orang Asli itu merupakan hasil kerja keras daripada semua pihak selain usaha pelajar terbabit untuk berjaya.

Jelas beliau, KPLB turut menyediakan peruntukan untuk bantuan pendidikan murid Orang Asli terlibat termasuk pemberian wang saku, pengangkutan, peralatan dan pakaian sekolah.
Terdahulu, KPLB memaklumkan pelajar Orang Asli mencatat PNGK 4.0 ialah Nur Maisarah Abdul Malik dari Sekolah Menengah Kebangsaan (SMK) Dong, Raub, Pahang.
Dua lagi pelajar Orang Asli mencatat keputusan sama Diana Bah Said dari SMK Sultan Ahmad Shah, Cameron Highlands, Pahang dan Intan Nurhidayah Lim dari SMK Datuk Sulaiman, Parit Sulong, Johor. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


OKU teruja terima vaksin Covid-19
Oleh TENGKU DANISH BAHRI TENGKU YUSOFF

2 Julai 2021, 6:19 pm
KUALA TERENGGANU – Orang kelainan upaya (OKU) bersyukur dan berterima kasih kepada kerajaan kerana tidak menyisihkan golongan tersebut dalam Program Imunisasi Covid-19 Kebangsaan (PICK).
Norhaslina Suria Mohamed, 38, yang lumpuh disebabkan ketumbuhan pada tulang belakang sejak 10 tahun lalu sangat bersemangat untuk hadir di Pusat Pemberian Vaksin (PPV) Pusat Dagangan Terengganu (TTC) di sini bagi menerima dos vaksin Covid-19 sejak awal pagi lagi.
Beliau yang merupakan atlet paralimpik memanah negeri ditemani suaminya, Mohamad Ridhuan Mohamad Yusoff, 44.
“Saya harap lebih ramai OKU lagi dapat tersenarai sebagai penerima vaksin Covid-19 secepat mungkin.
“Tiada apa yang perlu dirisaukan, saya tidak rasa sakit langsung sewaktu disuntik tadi,” katanya ketika ditemui di PPV TTC di sini hari ini.
Norhaslina Suria yang merupakan ibu kepada dua cahaya mata memberitahu, vaksinasi Covid-19 berkenaan juga penting bagi membolehkan dia kembali berlatih dan menyertai kejohanan sebagai atlet memanah.

Sementara itu, Presiden Persatuan Orang Pekak Terengganu (POPT), Tengku Arman Harris Tengku Ismail mengakui masih ada segelintir OKU ragu-ragu tentang vaksin Covid-19. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hanya tiga individu dibenarkan buat pergerakan
2 Julai 2021, 6:24 pm
KUALA LUMPUR – Bagi penduduk yang tinggal di kawasan yang dikenakan Perintah Kawalan Pergerakan Diperketatkan (PKPD), hanya tiga individu (termasuk pemandu) dibenarkan untuk membuat pergerakan bagi tujuan perubatan atau vaksinasi.
Ketua Polis Negara, Datuk Seri Acryl Sani Abdullah Sani berkata, mereka hanya perlu menunjukkan janji temu di aplikasi MySejahtera, laman sesawang, kad janji temu atau khidmat pesanan ringkas (SMS) kepada petugas di lapangan.
“Bagi kes-kes kecemasan seperti sakit dan kematian, kebenaran pergerakan akan diberikan secara ‘case to case basis’.
“Orang ramai dinasihatkan untuk terus mematuhi prosedur operasi standard (SOP) yang ditetapkan oleh Majlis Keselamatan Negara (MKN) dan bersama-sama memainkan peranan dalam usaha kerajaan melandaikan lengkuk penularan wabak Covid-19,” ujarnya dalam kenyataan sebentar tadi.
Terdahulu, kerajaan memutuskan untuk melaksanakan PKPD di lapan daerah dalam Selangor yang membabitkan 34 buah mukim berkuat kuasa 3 hingga 16 Julai ini.
Sebanyak 14 lokaliti di Kuala Lumpur turut dikenakan PKPD. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kilang sarung tangan dikompaun langgar SOP PKP lagi
Oleh NIK NUR IZZATUL HAZWANI NIK ADNAN

2 Julai 2021, 6:29 pm
KEMAMAN – Bagai tidak serik, sebuah kilang membuat sarung tangan terus melakukan kesalahan melanggar prosedur operasi standard (SOP) Perintah Kawalan Pergerakan (PKP) penuh walaupun pernah dikompaun sebelum ini.
Sebelum ini, pengurusan kilang yang terletak di Kawasan Perindustrian Kerteh itu pernah dikenakan kompaun RM10,000 pada 2 Jun lalu.
Ketua Polis Daerah Kemaman, Superintendan Hanyan Ramlan berkata, pengurusan kilang berkenaan sekali lagi dikompaun RM10,000 semalam atas kesalahan gagal melaksanakan penjarakan fizikal dalam kalangan pekerja di kawasan terbuka.
“Sewaktu dikompaun buat kali pertama pada 2 Jun lalu, pengurusan kilang telah diingatkan agar membaiki dan meningkatkan pematuhan SOP PKP.
“Malangnya, pemeriksaan hari ini mendapati kesalahan sama masih dilakukan. Kompuan RM10,000 sekali lagi dikeluarkan buat kali kedua dalam tempoh sebulan,” katanya selepas melakukan pemeriksaan Op Pematuhan di kilang berkenaan dekat sini hari ini.
Tegas Hanyan, pematuhan SOP PKP tersebut perlu dititikberatkan bagi mengelak penularan Covid-19 dalam kalangan pekerja kilang.

Dalam pada itu, beliau memberitahu, sebanyak 144 kompaun melanggar SOP PKP dengan nilai keseluruhan RM1.002 juta telah dikeluarkan di seluruh daerah itu sejak 31 Mei lalu. – K! ONLINE


Pengawal keselamatan maut kereta langgar treler
Oleh ASLIZA MUSA

2 Julai 2021, 6:23 pm
TAPAH: Seorang lelaki maut setelah kereta dipandunya melanggar belakang sebuah treler di Kilometer 314, Lebuh Raya Utara-Selatan arah utara di sini hari ini.
Dalam kejadian pada pukul 12.50 tengah hari itu, M. L. S. Joginder Singh, 53, yang memandu kereta jenis Toyota Hilux maut di tempat kejadian.
Ketua Polis Daerah Tapah, Superintenden Wan Azharuddin Wan Ismail berkata, ketika kejadian, mangsa yang bekerja sebagai pengawal keselamatan itu dalam perjalanan dari Kuala Lumpur ke utara.
Katanya, nahas dipercayai berlaku setelah kereta dipandu mangsa hilang kawalan lalu melanggar belakang treler dipandu lelaki berusia 47 tahun.
“Pelanggaran itu menyebabkan mangsa cedera dan disahkan maut di tempat kejadian manakala pemandu treler tidak cedera.
“Mayat mangsa dihantar ke Hospital Tapah untuk bedah siasat dan siasatan kes dijalankan mengikut Seksyen 41(1) Akta Pengangkutan Jalan 1987,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rupa-rupanya bendera Palestin
Oleh ZAKI SALLEH

2 Julai 2021, 5:56 pm
IPOH – Inisiatif mengibarkan bendera putih sebagai langkah alternatif meminta bantuan bagaimanapun berakhir dengan insiden lucu apabila bendera yang dikibarkan rupa-rupanya lain.
Insiden tersebut berlaku di Taman Chempaka di sini semalam apabila pasukan sukarelawan daripada Pusat Khidmat Ahli Parlimen Ipoh Timur bergegas sebaik dimaklumkan ada rumah penduduk di situ mengibarkan bendera putih.
Ahli Parlimen Ipoh Timur, Wong Kah Woh, yang berkongsi cerita ini di dalam laman Facebook rasmi beliau berkata, pihaknya menerima maklumat tentang perkara tersebut (bendera putih) daripada orang awam lalu menghantar petugas ke lokasi dimaksudkan.
“Kita menerima ada penduduk kibarkan bendera putih lalu menghantar tim diketuai Jenny Choy Keakart Wong segera untuk membantu.
“Sebaik tiba, rupa-rupanya penyampai maklumat tadi tersilap melihat bendera Palestin yang disangkakan bendera putih. Ini kali tersilap,” ceritanya.
Kemungkinan warna putih pada bahagian tengah bendera tersebut lebih menonjol menyebabkan pemberi maklumat itu salah sangka.

Bagaimana pun, Kah Woh mengucapkan terima kasih atas maklumat tersebut kerana secara tidak langsung menunjukkan keprihatinan orang ramai untuk sama-sama membantu.
“Sesuatu (cerita) yang menghiburkan kita pagi ini. Jangan serik untuk menghubungi kami jika anda atau rakan kenalan perlukan bantuan,” ujar Kah Woh.
Perkongsian Kah Woh yang juga Pengerusi Jawatankuasa Kira-Kira Wang Negara (PAC) ini mendapat reaksi positif pelayar-pelayar apabila ramai yang memuji respons diberikan terhadap aduan tersebut walaupun berakhir dengan insiden lucu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kaunter agensi MOT di kawasan PKPD ditutup
Oleh SITI A'ISYAH SUKAIMI

2 Julai 2021, 5:59 pm
PUTRAJAYA – Berikutan pelaksanaan Perintah Kawalan Pergerakan Diperketatkan (PKPD) di Selangor dan Kuala Lumpur esok, semua perkhidmatan kaunter dikendalikan agensi di bawah Kementerian Pengangkutan (MOT) akan ditutup kecuali kawasan Kuala Lumpur yang berada di luar zon PKPD.
Menurut kenyataan akhbar MOT, agensi tersebut melibatkan Jabatan Pengangkutan Jalan (JPJ), Agensi Pengangkutan Awam Darat (APAD), Pusat Pemeriksaan Kenderaan Berkomputer (Puspakom) dan Jabatan Laut Malaysia (JLM).
“Dalam kenyataan bertarikh 30 Jun lepas, kementerian ini telah mengumumkan pembukaan semula perkhidmatan kaunter semasa Fasa Pertama PKP di bawah Pelan Pemulihan Negara (PPN) untuk transaksi atau perkhidmatan yang tidak dapat dilaksanakan secara dalam talian.
“Justeru, orang ramai digalakkan merujuk laman rasmi media sosial atau laman sesawang agensi-agensi yang berkaitan untuk keterangan lebih lanjut,” katanya di sini hari ini.
Berhubung surat kelulusan perjalanan melalui Sistem Maklumat Industri Logistik (SMILE), ia masih terguna pakai sepanjang tempoh tersebut dan pemohon tidak perlu memuat turun surat baharu jika memiliki surat pengesahan sebelumnya.
Kenyataan itu turut menyebut, hanya seorang daripada setiap isi rumah dibenarkan menggunakan kenderaan mereka sendiri tanpa mengira kapasiti tempat duduk untuk mendapatkan barangan keperluan dalam lingkungan 10 kilometer dari tempat tinggal mereka.

“Kebenaran polis diperlukan (mengikut kes atau situasi) untuk penambahan penumpang bagi tujuan yang dibenarkan. Pergerakan merentas daerah dan negeri bagi tujuan vaksinasi Covid-19 di Pusat Pemberian Vaksin (PPV) dibenarkan dengan menunjukkan butiran janji temu di aplikasi MySejahtera sebagai bukti.
“Maksimum tiga orang dalam satu kenderaan dibenarkan bagi tujuan mendapatkan penjagaan kesihatan, perubatan atau bagi tujuan vaksinasi,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KWP terima syor buka pusat kesihatan mental bergerak
Oleh MOHD. HUSNI MOHD. NOOR

2 Julai 2021, 6:06 pm
PUTRAJAYA – Pusat kesihatan mental bergerak dan penggunaan media sosial sebagai platform kesedaran kesihatan adalah antara cadangan diterima Kementerian Wilayah Persekutuan (KWP) bagi membendung isu kesihatan mental di Wilayah Persekutuan.
Menteri Wilayah Persekutuan, Tan Sri Annuar Musa berkata, cadangan lain diterima adalah menganjurkan webinar bagi menyediakan akses kepada bantuan psikologi di peringkat awal gejala kesihatan mental.
Beliau berkata, KWP akan mempertimbangkan setiap cadangan yang dikemukakan dan akan berusaha melaksanakannya secepat mungkin.
“Cadangan itu diterima pada sesi perjumpaan maya antara Majlis Perwakilan Penduduk (MPP) peringkat Zon dan Sub-Zon dalam Wilayah Persekutuan, Rabu lalu.
“Perjumpaan sama turut dihadiri badan bukan kerajaan (NGO) dan sekumpulan 39 pakar yang berpengalaman terdiri daripada kaunselor, pakar kesihatan dan pensyarah,” katanya menerusi kenyataan akhbar hari ini.
Katanya, pengerusi-pengerusi MPP juga bersedia membantu penyampaian bantuan bakul makanan, penyelarasan senarai penerima bantuan, pengendalian dapur-dapur satelit dan bantuan kepada golongan yang terlantar di rumah bagi mendapatkan vaksin. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


APM tangkap ular sawa batik 80 kg
Oleh MOHD SYALMIZI HAMID

2 Julai 2021, 6:06 pm
SEBERANG PERAI – Anggota Angkatan Pertahanan Awam (APM) daerah Seberang Perai Tengah (SPT) menangkap seekor ular sawa batik seberat kira-kira 80 kilogram (kg) di Kampung Machang Bubuk, Bukit Mertajam di sini hari ini.
Pegawai Pertahanan Awam Daerah SPT, Kapten (PA) Mohd. Fadhil Fahmi Zaini berkata, pihaknya menerima panggilan telefon daripada seorang wanita berumur 40 tahun yang memaklumkan penemuan seekor ular sawa kira-kira pukul 8.45 pagi.
Menururtnya, haiwan itu didapati sedang melingkar di dalam semak di belakang rumah wanita berkenaan ketika dia ingin membersihkan kawasan tersebut.
Beliau berkata, anggota APM kemudiannya dikejarkan ke lokasi dan mengambil masa kira-kira 10 minit untuk menangkap ular sepanjang kira-kira 6 meter berkenaan.
“Kami tidak berdepan masalah kerana ular sawa itu tidak agresif berikutan masih kekenyangan atau fasa untuk menyalin kulit.
“Ular itu akan diserahkan kepada Jabatan Perhilitan Seberang Perai untuk tindakan lanjut,” katanya kepada pemberita hari ini.

Dalam pada itu, beliau berkata, panggilan kecemasan tangkapan ular adalah kes tertinggi dikendalikan APM Machang Bubuk pada bulan lalu iaitu membabitkan 108 daripada 229 kes.
Sementara itu, Mohd. Fadhil berkata, pihaknya menasihatkan orang ramai agar segera menghubungi pihaknya atau pasukan keselamatan lain sekiranya berdepan reptilia berkenaan.
“Jangan cuba menangkap ular sendiri, sebaliknya perhatikan pergerakan haiwan itu sebelum pasukan keselamatan tiba,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


59,322 penerima dapat manfaat RM69.3 juta Zakat Selangor Peduli
Oleh MOHD YUNUS YAKKUB

2 Julai 2021, 6:15 pm
SHAH ALAM – Sebanyak RM69.3 juta diperuntukkan menerusi 19 inisiatif bantuan di bawah Zakat Selangor Peduli bagi menyantuni asnaf dan golongan B40 terkesan susulan Perintah Kawalan Pergerakan (PKP) 3.0 .
Ketua Pegawai Eksekutif Lembaga Zakat Selangor (LZS), Saipolyazan M. Yusop, inisiatif bantuan tersebut akan memberikan manfaat kepada 59,322 penerima dan 431 institusi yang dilaksanakan secara berperingkat sehingga Disember ini.
Katanya, sebelum ini dua inisiatif utama agihan kebajikan telah dilaksanakan sepanjang tempoh PKP 1.0 dan PKP 2.0 melibatkan Bantuan Khas Covid-19 dan Bantuan Alternatif Insan Terkesan bagi menyantuni golongan asnaf dan mereka yang terjejas di Selangor.
“Secara pecahannya menerusi Zakat Selangor Peduli, sebanyak RM25.7 juta diperuntukkan kepada 36,622 penerima daripada golongan golongan asnaf fakir, miskin dan mualaf di negeri ini meliputi bantuan asasi, keperluan hidup serta bantuan pendidikan.
“Jumlah penerima itu termasuklah 1,000 penerima dalam kalangan orang kelainan upaya (OKU) serta 7,000 pelajar asnaf Sijil Pelajaran Malaysia (SPM) yang bakal menerima bantuan komputer riba dan tablet berserta data internet bagi memudahkan pelajar mengikuti Pengajaran dan Pembelajaran di Rumah (PdPR) sepanjang tempoh PKP,” katanya dalam kenyataan hari ini.
Beliau memberitahu, peruntukkan juga disalurkan kepada 700 penerima membabitkan 1.5juta kepada peniaga asnaf dan bukan asnaf yang terjejas.

Ujar Saipolyazan, manfaat Zakat Selangor Peduli juga adalah kepada 431 institusi dan 7,000 penerima membabitkan RM30.6juta dalam menyokong pemulihan institusi agama di negeri ini.
“Bantuan sebanyak RM1juta pula akan disalurkan bagi menyokong keperluan asas barisan hadapan melalui sumbangan kepada hospital, Pusat Penilaian Covid-19 (CAC) dan Pusat Pemberian Vaksin (PPV) menggunakan peruntukan asnaf amil.
“LZS juga memperuntukkan RM10.5 juta agihan zakat khusus untuk kelangsungan kumpulan rentan yang terkesan, terutama golongan B40 yang terjejas pendapatan atau kehilangan pekerjaan membabitkan 15,000 penerima,” jelasnya.
Mengulas lanjut, beliau menegaskan golongan B40 yang menetap di Selangor dan terjejas pendapatan atau kehilangan pekerjaan boleh memohon Bantuan Zakat Selangor Peduli bermula hari ini secara dalam talian melalui laman sesawang www.zakatselangor.com.my.
“Bantuan 500 akan diberikan secara ‘one-off’ tertakluk kepada syarat dan kelayakan,” katanya. -K! ONLINE

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sanggup beratur pukul 10 pagi untuk solat Jumaat
Oleh TENGKU DANISH BAHRI TENGKU YUSOFF

2 Julai 2021, 6:01 pm
KUALA TERENGGANU – Kebenaran kembali menunaikan solat Jumaat dengan kapasiti 40 jemaah bagi setiap masjid mulai hari ini memberi keterujaan kepada jemaah sehingga ada yang sanggup menunggu seawal pukul 10 pagi lagi.
Tinjauan Kosmo! di Masjid Tengku Tengah Zaharah, Kuala Ibai di sini mendapati sambutan hangat itu menyebabkan pintu masjid itu dibuka awal pada pukul 11 pagi dengan memberi keutamaan kepada 40 jemaah yang hadir paling awal.
Ramai pulang hampa namun segelintir nekad tetap membentangkan sejadah masing-masing untuk menunaikan solat Jumaat di luar pekarangan masjid berkenaan.
Seorang jemaah, Nasaruddin Salim, 54, berkata, dia bersyukur terpilih untuk menunaikan solat Jumaat selepas lebih sebulan tidak dapat melakukannya ekoran mematuhi prosedur operasi standard (SOP) Perintah Kawalan Pergerakan (PKP) penuh.
“Sukar hendak gambar perasaan saya sewaktu kembali menjejakkan kaki ke ruangan solat di masjid ini. Rasa sampai hendak menitiskan air mata terharu.
“Saya harap kapasiti jemaah untuk solat Jumaat dan solat fardu berjemaah di negeri ini dapat dipertingkatkan dari semasa ke semasa. Kami sanggup mematuhi SOP ketat asalkan dapat ke rumah Allah,” katanya ketika ditemui Kosmo! di sini hari ini.

Kosmo! hari ini melaporkan Majlis Agama Islam dan Adat Melayu Terengganu (Maidam) dengan perkenan Sultan Terengganu, Sultan Mizan Zainal Abidin kembali memperkenan pelaksanaan solat Jumaat di masjid-masjid negeri ini dengan kapasiti 40 jemaah tidak termasuk ahli jawatankuasa. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga kilang degil dikompaun RM21,500
Oleh MUHAMMAD ZIKRI

2 Julai 2021, 5:57 pm
PONTIAN – Tindakan degil tiga buah kilang di daerah ini beroperasi melebih had pekerja dibenarkan ketika Perintah Kawalan Pergerakan (PKP) 3.0 dan tidak mempamerkan lesen perniagaan mengundang padah apabila dikenakan kompaun berjumlah RM21,500.
Timbalan Ketua Polis Daerah Pontian, Deputi Superintendan Azri Noraini berkata, kompaun itu dikeluarkan Kementerian Kesihatan (KKM) ke atas dua buah kilang masing-masing berjumlah RM10,000.
Manakala, Majlis Daerah Pontian (MDP) mengenakan kompaun masing-masing RM500 ke atas tiga buah kilang kerana gagal mempamerkan lesen perniagaan yang sah.
“Hari ini kita telah melaksanakan Ops Patuh Bersepadu Penguatkuasaan prosedur operasi standard (SOP) Norma Baharu Covid-19, bersama pelbagai agensi di kawasan perindustrian di daerah ini.
“Dua buah kilang dikenakan kompaun masing-masing RM10,000 kerana langgar SOP iaitu beroperasi melebihi 60 peratus pekerja dalam satu masa serta tiga kilang termasuk kilang sama dikenakan kompaun RM500 kerana tidak pamer lesen perniagaan,”katanya ketika ditemui di sini hari ini.
Tambah Azri, Ops Patuh ini adalah sejajar dengan arahan Kementerian Dalam Negeri (KDN) agar semua premis kilang dapat mematuhi SOP yang tetapkan oleh Majlis Keselamatan Negara (MKN) termasuk penjarakan sosial.

“ Hari ini kami melaksanakan Ops Patuh agar majikan tidak melanggar SOP yang ditetapkan bagi membolehkan mereka terus beroperasi ketika Sekatan Pergeralan Penuh 3.0 ketika ini,” ujarnya.
Kata Azri, pihaknya memandang serius tindakan sesetengah majikan yang mengingkari dan memandangkan mudah SOP yang dibuat bertujuan mencegah penularan wabak Covid-19 di kilang-kilang.
Operasi yang bermula pada pukul 10 pagi dan berakhir pada pukul 2 petang itu mensasarkan kilang-kilang yang beroperasi di Kawasan Perindustrian Pekan Nanas, kawasan Pontian dan kawasan Perindustrian Tanjung Bin di Serkat.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pokok nangka hasilkan buah berkulit durian
Oleh KOSMO!

2 Julai 2021, 6:14 pm
JAKARTA – Seorang lelaki di Jawa Timur terkejut apabila mendapati pohon nangka miliknya menghasilkan buah yang kelihatan seperti durian, lapor laman berita Suara.com semalam.
Lelaki tersebut yang dikenali sebagai Marjuki berkata, fenomena unik itu bukanlah kali pertama berlaku, sebaliknya pokok nangka tersebut pernah menghasilkan buah seperti itu sebelum ini.
“Ini adalah buah kedua yang kelihatan seperti durian. Sebelum ini sudah pernah terjadi ketika seorang saudara saya secara tidak sengaja telah memetik buah yang disangka nangka itu.
“Selepas dipetik barulah disedari bahawa ia kelihatan seperti durian,” katanya.
Tambah Marjuki, buah nangka berkulit durian itu kini masih tergantung di pokok bersama puluhan buah nangka yang lain.
“Ia berukuran sangat kecil iaitu berdiameter kira-kira 10 sentimeter dan panjangnya 15 sentimeter.

“Buah itu juga masih baru, berkemungkinan sekitar seminggu.
“Meskipun kelihatan seperti durian, buah tersebut tidak mempunyai bau durian, sebaliknya ia berbau sama seperti buah nangka yang sedang masak,” ujarnya yang sudah memiliki pohon nangka itu selama berbelas tahun.
Berita mengenai keunikan buah tersebut kini tular sehinggakan ramai penduduk yang tinggal berdekatan dan jauh pergi ke dusun Marjuki semata-mata untuk melihat sendiri buah itu.
“Sejak tular beberapa hari lalu, ramai penduduk yang datang untuk melihatnya sehinggakan ada sebuah keluarga yang datang beramai-ramai untuk melihat nangka unik ini,” kata Marjuki. – AGENSI


Jururawat maut nahas dua kereta
Oleh ROSLIZA MOHAMED

2 Julai 2021, 6:11 pm
BACHOK – Seorang jururawat maut selepas kereta yang dipandunya bertembung dengan sebuah kereta lain di Jalan Mahligai di sini semalam.
Dalam kejadian pada pukul 4.30 petang itu, mangsa, Yah Rosmi Mohd. Noor, 57, yang memandu kereta jenis Perodua Kancil meninggal dunia di lokasi kejadian selepas mengalami kecederaan parah di kepala.
Ketua Polis Daerah Bachok, Deputi Superintendan Mohamad Ismail Jamaluddin berkata, siasatan awal mendapati, mangsa memandu kereta seorang diri dari arah Kota Bharu menghala ke Bachok.
Katanya, apabila tiba di lokasi kejadian, kereta yang dipandu mangsa dipercayai hilang kawalan sebelum masuk ke laluan bertentangan.
“Insiden itu menyebabkan kereta mangsa bertembung dengan sebuah kereta jenis Honda Jazz yang dipandu seorang lelaki berusia 52 tahun.
“Mangsa disahkan meninggal dunia di lokasi kejadian dan mayatnya dibawa ke Hospital Universiti Sains Malaysia, Kubang Kerian untuk dibedah siasat,” katanya ketika dihubungi Kosmo! hari ini.

Menurut Mohamad Ismail, pemandu kereta jenis Honda Jazz hanya mengalami luka kecil di bahagian rusuk sebelah kanan.
Katanya, kes disiasat mengikut Seksyen 41(1) Akta Pengangkutan Jalan 1987. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


BNM terima 29 permohonan lesen bank digital
Oleh KOSMO!

2 Julai 2021, 6:06 pm
PETALING JAYA – Bank Negara Malaysia (BNM) mengumumkan sebanyak 29 permohonan untuk mendapatkan lesen bank digital telah diterima setelah tempoh permohonan selama enam bulan berakhir pada 30 Jun lalu.
Menurut BNM, permohonan diterima daripada pelbagai pihak termasuk bank-bank, konglomerat industri, firma teknologi, penyedia perkhidmatan e-dagang, syarikat teknologi kewangan (fintech), koperasi dan beberapa kerajaan negeri.
“Sehingga lima lesen akan dikeluarkan dan permohonan yang berjaya akan dimaklumkan pada suku pertama tahun 2022.
“Pemohon yang berjaya dan memenuhi kesemua kriteria dijangka dapat menyumbang ke arah keterangkuman kewangan yang lebih luas dengan menawarkan produk dan perkhidmatan kewangan untuk mengurangkan jurang pasaran bagi golongan yang kurang mendapat perkhidmatan kewangan serta yang tidak mendapat perkhidmatan kewangan.
“Hal ini termasuk menggalakkan penggunaan penyelesaian kewangan yang sesuai dan pada kos yang berpatutan melalui penggunaan aplikasi teknologi yang inovatif,” katanya dalam satu kenyataan. – K! ONLINE


PU Riz bantu 110 keluarga kibar bendera putih
Oleh MOHD. HAIKAL ISA

3 Julai 2021, 8:36 pm
PETALING JAYA – Terkesan dengan situasi runcing menimpa rakyat Malaysia sehingga ada yang terpaksa mengibarkan bendera putih, pendakwah bebas, Muhammad Haris Mohd. Ismail terpanggil membantu 110 keluarga kurang berkemampuan di Taman Jinjang Baru, Kuala Lumpur, semalam.
Haris atau lebih dikenali sebagai PU Riz, 26, berkata, dia bersama Pertubuhan bukan kerajaan (NGO), Pertubuhan Kasih Neelofa menyalurkan sumbangan berbentuk makanan dan barangan keperluan asas harian.
“Hampir setiap hari saya mendapat mesej peribadi (DM) dalam Instagram yang meminta bantuan. Malah, apabila terbaca mengenai kempen kibarkan bendera putih ini saya sedar semakin ramai yang berada dalam kesusahan.
“Selepas mendapat maklumat ada keluarga di Taman Jinjang Baru yang mengibarkan bendera putih, saya bersama pasukan Pertubuhan Kasih Neelofa mengambil keputusan untuk ke sana.
“Alhamdulillah, kami dapat bantu dalam 110 keluarga. Semua ini bukan yang kibar bendera putih. Ada juga yang tak berbuat sedemikian, tapi kami bantu juga. Apa pun, semoga sumbangan ini memberikan manfaat buat mereka sekeluarga,” kata suami kepada Neelofa itu.
Mengulas lanjut, PU Riz berkata, kempen kibarkan bendera putih itu adalah usaha yang dibuat rakyat Malaysia atas keprihatinan sesama insan.

“Saya percaya ini antara usaha untuk membantu mereka yang betul-betul memerlukan ketika ini. Malah, tidak ada unsur paksaan pun dalam melaksanakan perkara ini. Jadi, tidak salah kalau ada mana-mana pihak yang membantu mereka yang kibarkan bendera putih ini.
“Paling penting sebenarnya, ini satu lagi cara bagaimana kita menunjukkan rasa berkasih sayang antara satu sama lain terutama dalam hidup bermasyarakat. Disebabkan itu, saya bersama Pertubuhan Kasih Neelofa mahu berkongsi rezeki ini kepada mereka yang memerlukan.
“Terima kasih kepada semua pihak yang sudah banyak membantu dalam menjayakan setiap misi yang kami jalankan. Insya-Allah, rezeki yang ada ini kita akan terus kongsi bersama,” katanya lagi.
Sebelum ini, PU Riz turut memberikan RM300 kepada l30 pelajar yang mendapat keputusan 5A pada Sijil Pelajaran Malaysia (SPM).
Pertubuhan Kasih Neelofa baru-baru ini, menyerahkan 100 set kelengkapan jenazah bernilai RM41,900 kepada Pondok Maheliah di Kota Bharu, Kelantan yang menyediakan khidmat pengurusan kematian secara percuma kepada golongan asnaf kurang berkemampuan di negeri tersebut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Aamir Khan dan isteri kini bercerai
Oleh MOHAMMAD SHAHEMY AZMI

3 Julai 2021, 9:44 pm
MUMBAI – Rumah tangga pelakon dan penerbit terkenal Bollywood, Aamir Khan dan isteri, Kiran Rao yang dibina selama 15 tahun akhirnya terkecai selepas kedua-duanya membuat keputusan untuk bercerai.
Dalam satu sidang media hari ini, Aamir membuat pendedahan bahawa dia bersama Kiran sebenarnya sudah lama merancang untuk berpisah.
“Sebenarnya kami berdua sudah lama merancang untuk berpisah dan hari ini adalah masa yang tepat untuk melakukannya (bercerai) secara rasmi.
“Sepanjang usia perkahwinan kami selama 15 tahun, saya dan isteri saling berkongsi pengalaman hidup, gembira dan ketawa bersama-sama. Kehidupan kami sangat indah. Hubungan yang kami bina juga adalah atas rasa percaya, cinta dan hormat,” katanya.
Selepas bercerai, Aamir berkata dia akan memulakan episod baharu dalam hidup dan membawa haluan masing-masing.
Dalam pada itu, Aamir berkata dia dan isteri tidak akan lupa akan tanggungjawab terhadap anak mereka, Azad Rao yang kini berusia 11 tahun.

“Kami tetap menjadi ibu bapa yang setia kepada anak lelaki kami, Azad. Kami akan menjaga dan membesarkannya bersama-sama,” ujar Aamir.
Selain itu, pelakon filem Mann itu juga berkata mereka akan terus bekerjasama dalam pembikinan filem, kerja amal Yayasan Paani dan projek-projek lain jika turut melibatkan bekas isterinya.
Amir dan Kiran bertemu buat pertama kali sewaktu penggambaran filem Lagaan. Pada masa tersebut, Kiran bertugas sebagai penolong pengarah.
Pasangan itu berkahwin pada 28 Disember 2005 dan mendapat cahaya mata pertama, Azad Rao Khan pada 2011. – K! ONLINE


Mutasi luar biasa varian Lambda dibimbangi kebal vaksin
Oleh KOSMO!

3 Julai 2021, 10:00 pm
LONDON – Sekumpulan pegawai kesihatan memberi amaran berhubung  mutasi luar biasa dalam varian Lambda yang kini menular di Britain kerana dibimbangi kuman itu boleh menjadi kebal terhadap vaksin Covid-19, lapor akhbar The Sun semalam.
Menurut Pertubuhan Kesihatan Sedunia (WHO), varian terbaharu itu turut berkongsi mutasi genetik yang sama dengan varian Delta sekali gus menjadikannya lebih mudah menjangkiti.
Turut dikenali sebagai C.37, varian Lambda dikesan pertama kali di Peru pada tahun lepas sebelum pantas merebak  ke 27 negara termasuk Britain.
Saintis-saintis mula sedar mengenai varian tersebut pada Disember tahun lepas apabila ia dijumpai dalam ‘satu daripada 200 sampel’.
Bagaimanapun, menjelang Mac lepas, kadar itu meningkat kepada 50 peratus daripada jumlah kes, dan kini angka tersebut mencecah 82 peratus, kata WHO.
Sementara itu, di Chile, varian itu merangkumi hampir satu pertiga daripada jumlah kes Covid-19 negara itu.

“Buat masa ini, tiada bukti menunjukkan varian ini lebih agresif berbanding varian lain.
“Ia berkemungkinan mempunyai kadar jangkitan yang lebih tinggi, namun banyak kajian perlu dijalankan terhadap varian ini,” kata penasihat Pertubuhan Kesihatan Pan-Amerika, Jairo Mendez.
Varian Lambda kini dinamakan sebagai varian ketujuh yang dipantau oleh WHO.
Sebanyak enam kes varian itu direkodkan di Britain pada minggu lepas. – Agensi


Cristiano Ronaldo paling kaya di Instagram
Oleh KOSMO!

3 Julai 2021, 9:00 pm
LONDON – Sebuah firma pemasaran media, Hopper HQ menobatkan bintang bola sepak, Cristiano Ronaldo sebagai pesohor Instagram paling kaya di dunia kerana boleh mengenakan bayaran sekitar £1.2 juta (RM6.9 juta) kepada pengiklan untuk satu hantaran di akaun Instagram miliknya, lapor akhbar The Sun semalam.
Ini sekali gus menjadikan penyerang Juventus itu mampu mengalahkan pelakon dan bekas legenda gusti, Dwayne Johnson (The Rock) yang mengungguli senarai itu sejak 2017.
Anggaran bayaran tersebut berdasarkan bekas pemain kelab bola sepak Real Madrid itu mempunyai bilangan pengikut melebihi 308 juta di platform media sosial tersebut sekali gus angka tertinggi di dunia.
Ronaldo baru-baru ini muncul dalam iklan media sosial  beberapa jenama terkemuka seperti Clear, LiveScore dan Insparya.
Sementara itu, The Rock berada di tempat kedua dengan anggaran bayaran kira-kira £1.1 juta (RM6.3 juta) bagi satu hantaran iklan di Instagram.
Pelakon filem Jumanji berusia 49 tahun itu setakat ini mempunyai lebih 250 juta pengikut Instagram dan berada pada senarai teratas tahun lepas.

Manakala, penyanyi pop popular, Ariana Grande pula berada di tempat ketiga dengan anggaran bayaran pengiklanan Instagram kira-kira £1.1 juta (RM6.3 juta) untuk satu hantaran.
Penyanyi lagu Thank U, Next itu mempunyai lebih 248 juta pengikut, sekali gus menjadikannya sebagai penyanyi yang paling ramai pengikut di platform media sosial.
Dalam pada itu, beberapa artis dan selebriti lain turut memasuki carta iaitu Kylie Jenner pada kedudukan keempat dengan bayaran £1.08 juta (RM6.2 juta), Selena Gomez (£1.06 juta atau RM6.1 juta), Kim Kardashian (£1.02 juta atau RM5.9 juta), Lionel Messi (£840,000 atau RM4.8 juta), Beyonce (£830,000 atau RM4.8 juta), Justin Bieber (£810,000 atau RM4.7 juta) dan Kendall Jenner (£760,000 atau RM4.4 juta). – AGENSI


Verstappen terpantas sesi kelayakan GP Austria
Oleh KOSMO!

3 Julai 2021, 10:39 pm
SPIELBERG – Pelumba Formula Satu (F1) pasukan Red Bull, Max Verstappen menepati ramalan apabila muncul pemandu terpantas pada sesi kelayakan Grand Prix (GP) Austria di Litar Red Bull Ring sebentar tadi.
Menerusi catatan masa 1 minit 03.720 saat (s), dia yang juga pendahulu kejuaraan dunia musim ini berpeluang untuk terus mengukuhkan cengkaman apabila akan memulakan perlumbaan esok di petak hadapan.
Pada sesi kelayakan tersebut, Verstappen nyata sukar digugat apabila menguasai sepenuhnya ketiga-tiga sesi kelayakan biarpun dicabar hebat pelumba Mercedes AMG Petronas, Lewis Hamilton.
“Sebenarnya, prestasi saya kurang baik pada sesi kelayakan ketiga, namun saya gembira kerana akan memulakan perlumbaan esok di petak hadapan. Sudah tentu ia beri sedikit kelebihan kepada saya.
“Saya jangka satu perlumbaan yang sukar, sama seperti minggu lalu. Saya harap boleh tampilkan aksi positif dan kami akan cuba memenangi perlumbaan esok,” kata Verstappen sebaik menamatkan sesi kelayakan.
Mengiringi pelumba itu di garisan hadapan pada perlumbaan esok adalah pemandu McLaren, Lando Norris di petak kedua, diikuti seorang lagi pelumba Red Bull, Sergio Perez manakala Hamilton di kedudukan keempat.

Sementara itu, segalanya serba tidak menjadi buat pasukan Ferrari apabila dua pelumbanya, Carlos Sainz dan Charles Leclerc gagal melepasi sesi kelayakan kedua, sekali gus akan memulakan perlumbaan di petak ke-11 dan 12. – AGENSI


Rezeki itu datang dari Allah, bukan saya – Mimi Lana
Oleh SAIRUL ZAMRI MISRANI

3 Julai 2021, 9:08 pm
PETALING JAYA – Simpati dengan nasib pekerja pembersihan (cleaner) sekolah yang dipotong gaji ekoran pelaksanaan Perintah Kawalan Pergerakan (PKP), pelakon Mimi Lana terpanggil untuk membantu meringankan sedikit beban golongan berkenaan.
Mimi bagaimanapun dia memohon maaf kerana tidak dapat membantu semua yang terjejas pada kali ini.
“Assalamualaikum, saya mencari 10 orang ‘cleaner’ yang gajinya dipotong untuk diberi bantuan.
“Bagi mana-mana cleaner yang dipotong gaji ataupun sesiapa yang kenal boleh DM (mesej) saya.
“Saya minta maaf kerana dapat berikan sumbangan untuk 10 orang sahaja. Insya-Allah kalau ada rezeki lebih kita kongsi lagi ya,” tulisnya menerusi Instagram.
Pada hantaran sama, Mimi atau nama sebenarnya Mimi Rozaiana Zainal Abidin turut berjanji untuk tidak memuat naik sebarang hantaran dalam media sosial miliknya mengenai latar belakang penerima bantuan yang dibantunya.

Menjengah pada ruangan komen, rata-rata netizen dan rakan selebriti memuji tindakan dan inisiatif yang dilakukan pelakon drama Hati Yang Tersakiti itu.
Menerusi hantaran berbeza yang dimuat naik dalam InstaStory, kekasih hati kepada pelakon Syafiq Kyle itu memberitahu urusannya menyalurkan bantuan kepada pekerja pembersihan yang memerlukan sudah pun selesai.
“Nak bagi bantuan untuk 10 orang tapi dah terlebih sebab ramai sangat yang memerlukan. Tapi tak mengapalah, rezeki itu datang dari Allah, bukan saya.
“Terima kasih kepada Allah sebab gerakkan hati saya untuk tolong orang. Hari ni juga saya dah hubungi dan bercakap sendiri dengan orang yang saya bantu,” katanya lagi.
Terdahulu, tular dalam media sosial mengenai keputusan sebuah kementerian yang bertindak memotong gaji pokok (minimum) pekerja pembersihan di premis terbabit dan memberi cuti tanpa gaji disebabkan pelaksanaan PKP Fasa 3.0 bermula 1 Jun lalu.
Pun begitu, kenyataan yang dikeluarkan Kementerian Sumber Manusia pula sama sekali bercanggah apabila memaklumkan bahawa gaji minimum pekerja sama sekali tidak boleh dipotong sepanjang PKP dilaksanakan. – K! ONLINE


Ahli parlimen tambah isteri ketika PKP
Oleh MOHD RASDAN AHMAD

3 Julai 2021, 10:34 pm
PETALING JAYA – Dakwaan mengenai seorang ahli parlimen menambah isteri ketika rakyat sedang bergelut dengan Perintah Kawalan Pergerakan (PKP) penuh kini berlegar di laman sosial.
Menurut sumber, majlis akad nikahnya diadakan secara dalam talian dengan seorang imam dari Narathiwat, Thailand.
Majlis yang diadakan di masjid sebuah negeri di pantai timur pada Khamis lalu itu turut dihadiri oleh dua saksi.
Jelasnya, ahli parlimen yang mempunyai jawatan dalam kerajaan itu turut menyerahkan mas kahwin sebanyak RM11,111 kepada isteri mudanya yang dikatakan berasal dari Selangor.
“Dia berkahwin menggunakan wali hakim dari Thailand dan pendaftaran kahwin pun di sana,” katanya kepada Kosmo! sebentar tadi. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita 56 tahun mahu hamil anak kembar
Oleh KOSMO!

3 Julai 2021, 9:30 pm
TALLAHASSEE, FLORIDA – Seorang wanita berumur 56 tahun mendedahkan dia kini mencuba untuk mengandungkan bayi kembar selepas berjaya hamil pada usia 50 tahun sebelum ini, lapor akhbar The Sun semalam.
Susan Rufrano-Waitzman, yang sebelum ini hamil melalui rawatan kesuburan in-vitro (IVF) berkata, dia dan suaminya teruja untuk mendapatkan bayi kembar selepas memiliki cahaya mata pertama meskipun menerima pelbagai tanggapan negatif daripada masyarakat sekeliling.
“Sudah tentu saya ada berfikir mengenai tanggapan masyarakat yang mencemuh kami kerana melahirkan anak ketika umur begini.
“Bagaimanapun, saya menganggap semua itu sebagai sesuatu yang positif kerana ia akan membuatkan saya komited untuk kekal sihat bagi memudahkan proses kehamilan.
“Saya ingin menjadi juara dalam kalangan semua wanita di luar sana yang berusaha untuk hamil pada usia 40-an dan 50-an. Saya juga ingin mengatakan kepada mereka supaya jangan berputus asa!” katanya kepada portal Kidspot baru-baru ini.
Menceritakan mengenai perjalanan kehamilannya, Susan berkata, dia bertemu suaminya Josh Waitzman ketika berusia 44 tahun dan dua tahun kemudian, dia disahkan hamil secara semula jadi tanpa sebarang rawatan kesuburan.

“Saya tidak dapat mempercayainya ketika melihat terdapat dua garis merah pada alat ujian kehamilan yang digunakan.
“Bagaimanapun, kegembiraan kami tidak bertahan lama kerana saya keguguran ketika kandungan berusia sembilan minggu,” ujarnya.
Bagaimanapun, Susan dan Josh tidak berputus asa, sebaliknya cuba menggunakan kaedah IVF yang berjaya selepas tiga kali persenyawaan ketika usianya mencecah 50 tahun.
“Saya menjerit kegembiraan apabila diberitahu oleh klinik kesuburan mengenai berita gembira itu dan berasa teruja kerana mampu hamil pada usia sebegitu,” katanya.
Selepas melalui proses kehamilan yang lancar, Susan akhirnya melahirkan bayi sulungnya, Morgan pada  Oktober 2016.
Kini, dia dan Josh berharap untuk mendapatkan bayi kembar daripada embrio-embrionya yang dibekukan.
“Saya sentiasa teringin untuk mempunyai anak kembar. Jika saya mendapat bayi kembar untuk persenyawaan seterusnya, saya akan berasa amat gembira,” katanya. – AGENSI


AirAsia Indonesia henti semua penerbangan selama sebulan
Oleh KOSMO!

3 Julai 2021, 8:48 pm
JAKARTA – Syarikat penerbangan AirAsia Indonesia menghentikan semua operasi penerbangannya selama sebulan bermula 6 Julai hingga 6 Ogos ini bagi menghentikan penularan virus Covid-19, lapor laman berita Suara.com semalam.
Pengumuman itu dibuat menerusi akaun rasmi AirAsia Indonesia sebagai sokongan kepada pemerintah negara itu yang melaksanakan sekatan aktiviti masyarakat (PPKM) Darurat di Jawa dan Bali bermula semalam sehingga 20 Julai ini.
“Sebagai tanda sokongan kepada pemerintah Republik Indonesia bagi mengekang penularan Covid-19 dan selaras dengan PPKM Darurat di Jawa dan Bali, AirAsia Indonesia (penerbangan QZ)  menghentikan sementara semua penerbangan berjadual bermula 6 Julai hingga 6 Ogos depan.
“Kami memahami kekecewaan penumpang namun AirAsia tetap komited bagi memberikan perkhidmatan terbaik kepada anda,” demikian tulis kenyataan rasmi syarikat penerbangan tambang rendah itu.
AirAsia menegaskan bahawa keselamatan masyarakat adalah menjadi keutamaan utama dan pemberhentian sementara bagi semua penerbangan adalah langkah terbaik.
Syarikat itu juga menawarkan pilihan penyelesaian kepada penumpang yang telah membeli tiket penerbangan bagi tempoh 6 Julai hingga 6 Ogos depan untuk mengubah tarikh penerbangan atau memohon pemulangan wang.

Peraturan PPKM Darurat juga menegaskan orang awam perlu menunjukkan kad vaksin sekiranya ingin menaiki semua kenderaan awam. – Agensi


Jerman saran campur AstraZeneca, vaksin mRNA
Oleh KOSMO!

3 Julai 2021, 11:00 pm
BERLIN – Jerman telah mengeluarkan saranan terbaik untuk meningkatkan keberkesanan pelalian iaitu dengan mencampurkan jenis vaksin Covid-19, lapor agensi berita CNN kelmarin.
Jawatankuasa Tetap Vaksinasi Jerman (STIKO) Khamis lalu berkata, individu yang menerima dos pertama vaksin AstraZeneca (AZ) ‘harus mendapatkan vaksin jenis mRNA sebagai dos kedua tanpa mengira usia’.
Ini menjadikan Jerman sebagai negara pertama yang sangat mengesyorkan agar individu yang telah menerima dos pertama AZ untuk menerima vaksin Pfizer-BioNTech atau Moderna sebagai dos kedua.
Vaksin mRNA yang diluluskan Agensi Perubatan Eropah (EMA) adalah Pfizer BioNTech dan Moderna.
Canselor Jerman, Angela Merkel telah membuka ruang penggunaan vaksin campuran apabila beliau menerima vaksin jenis AZ bgai suntikan dos pertama diikuti vaksin  Moderna bagi  suntikan keduanya.
STIKO berkata, ‘keputusan bagi kajian yang sedang dijalankan’ itu menunjukkan tindak balas imunisasi yang dihasilkan selepas vaksin dicampurkan sebagai ‘sangat mengagumkan’.

Jawatankuasa Penasihat Nasional Imunisasi Kanada membuat cadangan pada 17 Jun lalu dengan mengatakan bahawa ‘vaksin mRNA kini lebih menjadi pilihan sebagai dos kedua bagi individu yang telah menerima dos pertama vaksin jenis AZ atau COVISHIELD’.
Jawatankuasa itu berkata, saranan tersebut dibuat berdasarkan ‘bukti yang diperoleh mengenai potensi tindak balas imunidasi yang lebih baik terhadap Covid-19 menggunakan campuran  vaksin.
Menurut  kenyataan akhbar yang dikeluarkan Universiti Oxford, England, kajian mendapati kedua-dua vaksin campuran (Pfizer BioNTech yang kemudian diikuti dengan AZ atau sebaliknya), menghasilkan antibodi yang tinggi bagi melawan peningkatan protein IgG SARS-CoV-2 (virus Covid-19) apabila kedua-dua dos itu disuntik dalam jarak empat minggu.
EMA berkata, biarpun mereka bukan dalam kedudukan untuk membuat sebarang cadangan bagi penggunaan jenis vaksin Covid-19 yang berbeza, terdapat ‘alasan saintifik yang kuat’ di sebalik pendekatan tersebut. – Agensi


Cef maut jatuh dalam periuk sup mendidih
Oleh KOSMO!

3 Julai 2021, 8:30 pm
ZAKHO, IRAQ – Seorang cef meninggal dunia selepas terjatuh ke dalam sebuah periuk besar berisi sup yang mendidih ketika menyediakan makanan untuk sebuah majlis perkahwinan di Iraq, lapor portal berita MailOnline kelmarin.
Cef Issa Ismail, 25, ketika kejadian, dilaporkan sedang mengacau sup dalam sebuah periuk besar bagi menyediakan hidangan kepada tetamu majlis perkahwinan tersebut.
Dia kemudiannya dikatakan tergelincir lalu terjatuh ke dalam periuk tersebut yang mengakibatkannya mangsa melecur teruk di sebahagian besar badannya.
Cef itu dikejarkan ke hospital Dohuk yang terletak kira-kira 64 kilometer dari lokasi kejadian untuk menerima rawatan.
Pasukan perubatan mencuba sedaya upaya untuk menyelamatkan nyawanya. Dia dirawat beberapa hari sebelum disahkan meninggal dunia akibat melecur  tahap tiga meliputi kira-kira 70 peratus badannya.
Menurut laporan akhbar Gulf News, periuk yang digunakan untuk memasak sup itu cukup besar untuk memuatkan seorang lelaki di dalamnya.

Sementara itu, salah seorang saudaranya, Zervan Hosni berkata, Issa telah berkhidmat sebagai  cef selama lapan tahun.
“Dia sering memasak di majlis-majlis perkahwinan, majlis berkabung dan beberapa acara lain. Selama dua tahun ini, dia memasak di dewan acara itu dengan gaji sebanyak 25,000 dinar sehari (RM71.30),” ujarnya.
Issa meninggalkan seorang balu dengan dua anak perempuan dan seorang anak lelaki berusia enam bulan. – AGENSI


Ibu tunggal ditinggal suami warga asing dibantu
Oleh MOHD RASDAN AHMAD

3 Julai 2021, 7:32 pm
PETALING JAYA – Kesukaran hidup seorang wanita selepas ditinggalkan suaminya seorang warga asing dengan hutang hampir RM1 juta mendapat perhatian Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri semalam.
Zulkifli dalam hantaran di akaun Facebook miliknya semalam berkata, dia mengetahui mengenai kesukaran hidup yang dihadapi oleh wanita yang dikenali sebagai Faizah itu selepas menerima kiriman emel daripadanya.
“Dalam emel berkenaan Faizah berkongsi kehidupan sebenar yang dilaluinya bersama anak-anak selepas ditinggalkan suami.
“Faizah menyatakan sebelum ini kehidupan bersama suami dan anak-anaknya bahagia tetapi keadaan mula berubah selepas suami menghilangkan diri dengan meninggalkan beban hutang yang banyak,” jelasnya.
Tambahnya, wanita berkenaan menguruskan anaknya seorang diri dan demi desakan hidup, beliau membuat pinjaman ah long bagi menyelesaikan segala hutang yang ada.
“Covid-19 yang melanda negara sejak tahun lalu merencatkan sumber pendapatan Faizah termasuk anak-anaknya yang hilang pekerjaan, seorang daripada anaknya masih menuntut di universiti.

“Saya beranggapan beliau adalah seorang ibu yang cekal, namun ia tidak dapat mengubah keadaan kerana Covid-19 yang berlarutan menyukarkan pergerakannya. Saya doakan beliau dapat mengharungi pandemik ini dengan lebih bersemangat dan tabah bersama anak-anak tercinta,” katanya.
Terdahulu, Zulkifli bersama wakil beberapa agensi di bawah kementeriannya hadir ke kediaman wanita tersebut bagi membantu meringankan beban keluarganya.
Dalam kunjungan tersebut, Majlis Agama Islam Wilayah Persekutuan (MAIWP) melalui Baitulmal menyalurkan bantuan Skim Bantuan Menyelesaikan Hutang, Skim Bantuan Kecemasan Skim Bantuan Am Pelajaran Institut Pengajian Tinggi (IPT) Dalam Negeri dan Skim Bantuan Perniagaan dan Bimbingan Keusahawanan.
MAIWP turut melunaskan sewa beli bulanan rumah yang diduduki wanita tersebut untuk beberapa bulan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Motosikal dengan kapasiti enjin 48 silinder
Oleh KOSMO!

3 Julai 2021, 8:20 pm
LONDON – Sebuah motosikal 48 silinder memegang rekod sebagai motosikal yang boleh berfungsi dengan jumlah silinder paling banyak di dunia, lapor laman berita Oddity Central kelmarin.
Dikenali sebagai Whitelock Tinker Toy, motosikal itu adalah milik seorang peminat kenderaan tersebut dari Britain iaitu Simon Whitelock.
Motosikal itu pada asalnya merupakan model Kawasaki 250 S1 yang dilengkapi  enjin tiga silinder dengan sesaran 250 cc.
Namun, dari jauh, ia dapat dilihat kerana motosikal itu sudah dilengkapi lapan silinder S1 asal yang dijadikan enam baris dan diambil daripada enjin 16 buah motosikal S1.
Motosikal itu mula diubahsuai Whitelock pada 2003.

“Benjolan 48 silinder itu membuatkan enjinnya sukar untuk dihidupkan berbanding enjin motosikal konvensional.

“Jadi, kami menggunakan apa yang dipanggil ‘enjin keldai’ iaitu enjin sub 50cc yang apabila dihidupkan akan menghidupkan enjin 48 silinder itu,” kata Whitelock.
Whitelock Tinker Toy mempunyai enjin 16 baris dan yang ke-17 berfungsi sebagai butang untuk menghidupkannya.
Motosikal tersebut tidak bersifat praktikal memandangkan kedudukan antara pemegang tangan dengan hujung tempat duduknya yang jauh, menjadikan ia sukar ditunggang.
Ia juga memerlukan petrol yang banyak untuk berfungsi atau membolehkan kesemua enjin untuk berfungsi secara optimal. -Agensi


Relik ganjil cetus teori makhluk asing pernah jajah China
Oleh KOSMO!

3 Julai 2021, 7:29 pm
BEIJING – Beberapa relik ganjil di China menyumbang kepada teori konspirasi bahawa makhluk asing kuno pernah menjajah negara tersebut, lapor akhbar The Sun semalam.
Tumpuan kepada relik  di Sanxingdui itu berlaku  ketika China memulakan penyiasatan sendiri berhubung objek terbang tidak dikenali (UFO).
Peninggalan bersejarah di wilayah Sichuan, barat daya China ditemui oleh seorang penduduk kampung pada 1929 dan berusia 3,000 tahun lalu semasa Zaman Gangsa.
Relik yang ditemui dipercayai berusia lebih 3,000 tahun. – Getty
Namun, artifak bermuka aneh dan bertelinga besar lagi runcing seperti wajah makhluk asking telah mencetuskan teori bahawa makhluk angkasa lepas itu telah datang ke China.
“Beberapa patung dewi yang artistik tidak boleh didakwa sebagai makhluk asing,” kata Lei Yu yang merupakan ahli arkeologi Institut Penyelidikan Peninggalan dan Arkeologi Wilayah Sichuan.
Ahli arkeologi China baru-baru ini menemui lebih daripada 500 relik di enam lubang korban kuno yang diperbuat daripada batu zamrud yang serupa dengan relik asal yang ditemui.

Ahli arkeologi percaya bahawa tapak itu adalah bekas ibu kota akhir Dinasti Xia yang memerintah dari tahun 2070-1600 Sebelum Masihi (SM).
Laporan Pentagon Amerika Syarikat (AS) yang ditunggu-tunggu tentang UFO diterbitkan bulan lalu.
Dalam dokumen itu, pegawai-pegawai Pentagon berkata, biarpun tidak menemui apa-apa bukti tentang rakaman UFO oleh anggota tentera laut AS yang menunjukkan kehadiran makhluk asing, teori itu tidak boleh disingkirkan.
Luis Elizondo yang mengetuai Program Pengenalan Ancaman Aeroangkasa Lanjutan (AATIP) berkata,  China mungkin berusaha untuk menerajui bidang siasatan mengenai UFO. – Agensi


54 anjing polis dilelong kerana pemalu
Oleh KOSMO!

3 Julai 2021, 8:00 pm
LIAONING, CHINA – Sebuah akademi polis di China akan melelong 54 ekor anjing polis terlatih kerana haiwan itu dikatakan terlalu jinak untuk berkhidmat dalam tugas penguatkuasaan undang-undang, lapor laman berita United Press International semalam.
Universiti Polis China yang terletak wilayah Liaoning mengumumkan bahawa anjing  jenis German Sherpherd, Dutch Sherperd  dan malinois Belgium itu akan dilelong pada 7 Julai ini.
Semua haiwan itu didapati tidak layak untuk meneruskan latihan sebagai anjing polis atas pelbagai sebab termasuk mempunyai personaliti pemalu, kelemahan fizikal, kegagalan untuk mematuhi arahan dan tidak menggigit ketika diarah.
Setiap anjing itu akan dilelong pada harga bermula sekitar AS$30 (RM125).
Pembeli perlu menandatangani surat perjanjian bagi mematuhi peraturan pemerintah dan memelihara anjing-anjing tersebut sebaik mungkin.
Mereka juga dilarang menjual anjing-anjing itu atau menyerahkannya kepada pemilik baharu.

“Anjing-anjing itu bukanlah anjing yang ‘disingkirkan’.
“Ia tidak mencapai tahap untuk menjadi anjing polis,” kata seorang pegawai polis di Biro Polis Jiangning.
Pengumuman mengenai lelongan anjing tersebut mendapat perhatian netizen dengan hantaran mengenainya di platform media sosial Weibo mencatat 160 juta tontonan. – Agensi


Bomba persetujui pemasangan kawat berduri di tangga
Oleh EDDY AQMAL MOHAMED HAMIDI

3 Julai 2021, 8:06 pm
KUALA LUMPUR – Polis mengesahkan bahawa pemasangan kawat berduri di laluan tangga Blok C, Projek Perumahan Rakyat (PPR) Kampung Baru Air Panas di sini telah dipersetujui Jabatan Bomba dan Penyelamat Malaysia (JBPM).
Ketua Polis Daerah Wangsa Maju, Superintendan Ashari Abu Samah berkata, perkara itu diputuskan dalam mesyuarat penyelarasan Perintah Kawalan Pergerakan Diperketatkan (PKPD) yang diadakan sebelum ini.
“Terdapat laluan lain yang boleh digunakan oleh penduduk blok itu bagi tujuan keluar masuk sekiranya berlaku kecemasan, malah polis dan anggota Angkatan Tentera Malaysia (ATM) juga sentiasa bersiap sedia dalam menghadapi sebarang kemungkinan.
“Kekeliruan timbul apabila gambar kawat duri di laluan tangga itu tular kerana penduduk berasa bimbang sekiranya berlaku kecemasan,” katanya ketika ditemui selepas melakukan tinjauan di sini hari ini.
Jelas beliau, sekiranya berlaku kecemasan, pihak ATM berkemampuan untuk membuka kawat duri itu dalam tempoh masa yang singkat dan polis juga sentiasa berada di laluan itu untuk memantau situasi semasa.
Terdahulu, beberapa keping gambar tular di laman media sosial memaparkan beberapa anggota ATM memasang kawat berduri di laluan tangga Blok C bangunan berkenaan sehingga menimbulkan kebimbangan dalam kalangan pengguna sosial media.

Tinjauan Kosmo! di PPR itu mendapati kawat duri tersebut telahpun dialihkan ke luar kawasan tangga bagi mengelakkan sebarang kekeliruan.
Pemasangan kawat berduri itu adalah bagi mengelakkan penduduk keluar atau masuk dari blok berkenaan yang kini berada diletakkan di bawah PKPD sehingga 16 Julai ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Op Patuh: Kompaun bernilai RM27,000 dikeluarkan di Terengganu
Oleh MOHD AZLI ADLAN

3 Julai 2021, 6:37 pm
KUALA TERENGGANU – Sebanyak tujuh kompaun melibatkan nilai keseluruhan RM27,500 dikeluarkan sewaktu pemeriksaan di premis perniagaan dan kilang di seluruh Terengganu sempena Op Patuh semalam.
Pemeriksaan bersepadu melibatkan pelbagai agensi termasuk Polis Diraja Malaysia, Kementerian Kesihatan dan pihak berkuasa tempatan itu melibatkan 389 premis perniagaan dan 52 kilang di seluruh negeri ini.
Ketua Jabatan Pencegahan Jenayah dan Keselamatan Komuniti Terengganu, Asisten Komisioner Noor Halim Nordin berkata, tujuh kompaun pelanggaran prosedur operasi standard (SOP) Perintah Kawalan Pergerakan (PKP) itu dikeluarkan di Besut (tiga), Marang (dua) manakala masing-masing satu di Kemaman dan Dungun.
“Tiga kompaun yang dikeluarkan di Besut disebabkan kesalahan tidak memakai pelitup muka di tempat kerja dan dua kesalahan pekerja gagal mendaftar masuk ke kilang.
“Semua pihak terlibat yang melakukan kesalahan melanggar SOP PKP di sebuah kilang keropok itu masing-masing dikompaun RM1,500,” katanya di sini hari ini.
Noor Halim berkata, kompaun RM1,500 juga dikeluarkan di Marang ialah atas kesalahan gagal mendaftar masuk premis perniagaan mendaftar masuk dengan menggunakan aplikasi MySejahtera.

Tambah beliau, majikan premis perniagaan terlibat juga dikompaun RM10,000 kerana gagal memastikan pekerjanya mendaftar masuk dengan menggunakan aplikasi berkenaan.
“Kesalahan pekerja gagal mengimbas butiran diri menggunakan aplikasi MySejahtera juga dikesan di sebuah premis perniagaan di Dungun dengan kompaun RM1,500 dikeluarkan.
“Sebuah kilang di Kemaman pula dikompaun RM10,000 kerana gagal melaksanakan penjarakan fizikal. Ini merupakan kesalahan kedua pengurusan kilang itu yang telah dikenakan tindakan sama pada 2 Jun lalu,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ebit Lew tawar bantuan barang dapur
Oleh NUR HUDA MUSA

3 Julai 2021, 7:05 pm
PETALING JAYA – Baru sahaja pulang ke tanah air, Pendakwah terkenal, Ebit Lew bermurah hati mahu memberikan bantuan barang dapur kepada seluruh penduduk Malaysia yang memerlukan.
Ebit dalam satu hantaran di Facebooknya tadi turut meluahkan kesedihannya apabila membaca berita mengenai kes-kes bunuh diri di negara ini.
“Pohon doakan ya. Bantuan barang dapur buat seluruh Malaysia. Sedih sayu berat ujian kita semua di Malaysia.
“Menangis baca berita-berita di Malaysia orang bunuh diri. Sesiapa yang benar-benar perlukan bantuan barang dapur di seluruh Malaysia boleh hubungi nombor ini,” katanya di sini hari ini.
Ebit berkata, bantuan itu juga diberikan kepada sesiapa sahaja yang memerlukan tanpa mengira bangsa atau agama.
Dalam hantaran tersebut, Ebit turut menyertakan nombor telefon bagi mendapatkan bantuan di kawasan meliputi hampir seluruh negara termasuk Sabah dan Sarawak.

“Kita semua sebuah keluarga. Team Kasih Umat di Seluruh Malaysia akan membantu. Esok mereka hantar setakat yang mampu,” jelasnya.
Terdahulu, Ebit selamat tiba ke tanah air semalam selepas hampir sebulan berada di Gaza bagi melaksanakan Misi Bantuan Kemanusiaan Gaza Palestin.
Difahamkan beliau kini sedang menjalani kuarantin di lokasi yang ditentukan Kementerian Kesihatan (KKM). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita minta lampin berjenama dikecam
Oleh AHMAD SHAHERMAN SHAMSURI

3 Julai 2021, 7:41 pm
PETALING JAYA – Dah bagi betis nak paha pula. Itulah reaksi balas orang ramai susulan satu tangkap layar perbualan seorang wanita memohon bantuan dengan sebuah pertubuhan bukan kerajaan (NGO).
Menerusi perbualan yang dikongsi seorang pengguna Facebook, wanita yang juga seorang suri rumah telah memohon bantuan lampin pakai buang untuk anaknya berusia lima tahun daripada NGO terbabit.
Bagaimanapun keadaan sedikit tegang apabila wanita itu mula menunjukkan ‘perangai mengada-ngada’nya apabila meminta lampin pakai buang berjenama dan mahal.
Namun, NGO terbabit dengan sopan membalas ‘permintaan’ wanita itu dengan memberitahu stok bantuan lampin pakai buang hanya boleh diberikan berdasarkan dana penyumbang.
Ekoran ‘permintaan’ itu tidak ditunaikan wanita terbabit telah membalas perbualan itu dengan bahasa kasar dan turut memarahi pihak NGO tersebut.
“Anak aku kan, aku punya sukalah, takde duit nak bagi pampes brand yang anak aku pakai cakap jela. Aku tak mainlah pakai pampes brand cap ayam, nanti menggerutu pula kulit anak aku.

“Tak mampu bagi cakap siang-siang banyak lagi NGO mampu bagi. Bagi jela pampes buruk tu untuk rakyat yang selayaknya, sikit pun aku tak heran,” balas wanita itu kepada NGO tersebut.
Susulan tangkap layar yang tular itu, orang ramai telah ‘menyerang’ wanita itu dengan rata-ratanya meninggalkan reaksi marah pada hantaran masing-masing.
“Dah susah buat laa cara susah, orang dah bagi pampers kau sibuk nak yang branded (berjenama). Sedarlah diri tu dah susah, kalau nak yang branded, pergi beli sendiri, sedar diri tu kak,” tulis Raihana Aiman.
Pada masa sama, pengguna Facebook dikenali sebagai Farah Farah turut menasihat wanita itu agar melatih anaknya supaya tidak memakai lampin pakai buang lagi memandangkan usia anaknya sudah mencecah lima tahun.
“Saya mampu beli pampers anak, tapi seawal 3 tahun dah ajar anak kencing berak kat tandas. Ini ada kemahiran hidup dan kita kena latih anak.
“Memang ambik masa, 2 bulan untuk elakkan terkucil, dan stress bila kencing sana sini. Tapi kita sebagai ‘parents’ kena bantu anak untuk berdikari cuma waktu malam ja masih belum berjaya, kena pakai pampers,” nasihatnya.-K! ONLINE.


107 kes kematian akibat Covid-19
Oleh SITI A'ISYAH SUKAIMI

3 Julai 2021, 7:20 pm
PUTRAJAYA – Angka kematian Covid-19 hari ini kembali mencatatkan tiga digit dengan 107 kes, menjadikan jumlah kes kematian sebanyak 5,434 kes.
Menurut ciapan Twitter Kementerian Kesihatan,  dalam masa sama sebanyak 6,658 kes baharu dilaporkan dengan 11 kes import, menjadikan jumlah kes Covid-19 sebanyak 772,607 kes.
“Kes aktif dengan kebolehjangkitan pula mencatatkan sebanyak 66,958 kes termasuk 892 kes dirawat di Unit Rawatan Rapi dan 443 kes memerlukan bantuan pernafasan.
“Terdapat 5,677 kes sembuh dengan jumlah keseluruhan kes sembuh sepenuhnya daripada Covid-19 sebanyak 700,215 kes,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Harrif Saleh tunai nazar, belanja gulai ayam kampung
Oleh TENGKU DANISH BAHRI TENGKU YUSOFF

3 Julai 2021, 5:00 pm
KUALA TERENGGANU – Jaguh pecut pasukan berbasikal bertaraf benua, Terengganu Cycling Team (TSG), Mohd. Harrif Saleh, 33, mengagihkan 160 bungkusan gulai ayam kampung kepada orang ramai di Kampung Panji Alam di sini hari ini.
Beliau berkata, pemberian itu sebagai menunaikan nazarnya selepas muncul pelumba basikal pertama negara yang menjuarai siri perlumbaan basikal di Eropah baru-baru ini.
“Sudah menjadi kebiasaan sebelum berlumba, saya pasang niat mahu bantu orang kampung kalau menduduki sekurang-kurangnya kedudukan podium.
“Alhamdulillah saya muncul juara Grand Prix (GP) Manavgat, Turki pada bulan Februari lalu sekali gus muncul pelumba Malaysia pertama mengungguli perlumbaan Kesatuan Berbasikal Antarabangsa (UCI) di benua Eropah,” katanya kepada Kosmo! di sini hari ini.
Terdahulu, Mohd. Harrif mengagihkan 160 bungkusan gulai ayam kampung itu di hadapan kedai makan kepunyaan ayah mertuanya dalam tempoh 15 minit.
Beliau berkata, gulai ayam kampung merupakan air tangannya sendiri yang turut dibantu ahli keluarga lain.

“Pencapaian cemerlang di Turki cukup manis bagi saya setelah setahun tidak berkayuh (basikal) gara-gara penularan pandemik Covid-19,” katanya. – K! ONLINE


Sindiket pelacuran tukar taktik sempena PKP
Oleh EDDY AQMAL MOHAMED HAMIDI

3 Julai 2021, 6:30 pm
KUALA LUMPUR – Kelicikan satu sindiket pelacuran menggunakan perkhidmatan ‘transporter’ untuk menghantar wanita warga asing kepada pelanggan hidung belang dalam tempoh Perintah Kawalan Pergerakan (PKP) tidak berpanjangan apabila diserbu pihak polis hari ini.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, serbuan dilakukan kira-kira pukul 4 petang di sebuah kondominium di Jalan Pudu Impian, Cheras di sini susulan risikan yang dilakukan.
“Serbuan dibuat oleh sepasukan polis dari Bahagian Judi, Maksiat dan Kongsi Gelap (D7) JSJ Kontinjen Kuala Lumpur dan telah berjaya menahan seorang lelaki tempatan dan 10 wanita warga Thailand berusia 23 hingga 39 tahun.
“Kesemua mereka ditahan selepas dipercayai menjalankan kegiatan pelacuran di sekitar Kuala Lumpur,” katanya ketika ditemui di lokasi serbuan.
Menurut Abd. Jalil, modus operandi sindiket ini adalah mengiklankan wanita warga asing yang menawarkan aktiviti pelacuran menerusi aplikasi Telegram serta WhatsApp dan akan menghantar wanita yang telah dipersetujui kepada pelanggan yang berminat.
“Terdahulu, pihak polis telah menahan seorang wanita warga Thailand dan seorang lelaki tempatan di sebuah apartment di Jalan Bukit Bintang dan merampas dua keping kondom serta dua buah telefon bimbit.

“Hasil tangkapan tersebut telah membawa pihak polis ke sebuah apartment di Cheras dan berjaya menahan sembilan lagi wanita warga Thailand serta merampas 32 keping kondom serta 13 buah telefon bimbit,” jelas beliau.
Tambah beliau, kesemua tahanan seterusnya dibawa ke Ibu Pejabat Polis Kontinjen (IPK) Kuala Lumpur untuk siasatan lanjut di bawah Seksyen 372A/ 372B Kanun Keseksaan dan Seksyen 6(1) Akta Imigresen 1963. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerajaan negeri tentukan jumlah jemaah masjid
Oleh MUHD AFIQ AL-HAFIZ MAT YUSOF

3 Julai 2021, 5:20 pm
KUALA LUMPUR – Prosedur operasi standard (SOP), jumlah jemaah yang dibenarkan dan aktiviti di masjid tertakluk kepada penguatkuasaan agama negeri.
Menteri Kanan (Keselamatan), Datuk Seri Ismail Sabri Yaakob berkata, pihaknya menerima banyak maklum balas mengenai SOP, jumlah jemaah yang dibenarkan dan aktiviti di masjid.
“Saya ingin menjelaskan, segala perkara terbabit tidak dikawal oleh Majlis Keselamatan Negara (MKN) di peringkat persekutuan sebaliknya berdasarkan perlembagaan persekutuan, ia di bawah penguatkuasaan agama negeri serta di bawah kuasa Ke bawah Duli Yang Maha Mulia Sultan-Sultan Negeri.
“Terdapat banyak kekeliruan yang diterima, bagi menentukan perkara tersebut ia terserah dan tertakluk kepada kerajaan negeri,” katanya ketika sidang akhbar secara maya bersama bersama Menteri Kewangan, Tengku Datuk Seri Zafrul Tengku Abdul Aziz di sini hari ini.
Pihaknya turut memohon orang ramai merujuk pihak berkuasa negeri berhubung kekeliruan tersebut. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


IPD Dang Wangi santuni golongan terkesan Covid-19
Oleh EDDY AQMAL MOHAMED HAMIDI

3 Julai 2021, 4:51 pm
KUALA LUMPUR – Polis Dang Wangi hari ini menyampaikan sumbangan berupa wang tunai serta bekalan makanan kepada 30 individu yang terkesan akibat Covid-19.
Ketua Polis Daerah Dang Wangi, Asisten Komisioner Mohamad Zainal Abdullah berkata, sumbangan tersebut diharap sedikit sebanyak dapat meringankan beban mereka yang memerlukan sepanjang tempoh sukar ini.
“Sebelum ini saya telah mengarahkan ketua-ketua polis balai di dalam Daerah Dang Wangi agar mengenalpasti individu yang memerlukan bantuan di kawasan mereka.
“Kesemua mereka yang telah dikenalpasti kemudiannya dijemput hadir pada hari ini untuk menerima sumbangan malah kami turut menyediakan sebuah van untuk mengambil serta menghantar mereka pulang,” katanya ketika ditemui sebaik selesai program sumbangan hari ini.
Menurut Mohamad Zainal, bantuan yang disampaikan itu merupakan hasil kutipan sumbangan orang ramai kepada tabung surau di Ibu Pejabat Polis Daerah (IPD) Dang Wangi.
“Bantuan yang disalurkan hari ini merupakan hasil sumbangan daripada orang ramai yang datang menunaikan solat di sini serta sumbangan individu persendirian jadi kami memanjangkannya agar dapat membantu golongan yang memerlukan.

“Pada hari ini kami memperuntukkan kira-kira RM10,000 untuk membeli barangan keperluan seperti beras, telur, minyak dan gula termasuk wang tunai sebanyak RM250 kepada setiap penerima,” ujar beliau.
Dalam pada itu, Mohamad Zainal turut memaklumkan tentang kemudahan van jenazah yang boleh digunakan oleh mereka yang menetap di sekitar daerah Dang Wangi sekiranya berlaku kematian.
“Sekiranya berlaku kematian dan memerlukan van jenazah, bolehlah buat permohonan kepada pihak pengurusan surau IPD Dang Wangi,” ujar beliau. – K! ONLINE


Mayat reput, berkecai ditemui bawah pokok petai
Oleh TOREK SULONG

3 Julai 2021, 5:24 pm
MACHANG – Satu mayat reput yang sudah berkecai keseluruhan anggota badannya ditemui dalam keadaan mengerikan di bawah pokok petai di Lata Cheng di sini semalam.
Mayat yang tidak dapat dikenal pasti jantina dan identiti itu dipercayai telah dibawa oleh binatang buas yang membahamnya ke lokasi tersebut.
Ketua Polis Daerah Machang, Deputi Superintendan Ganti Jimmy berkata, siasatan awal mendapati mayat itu dijumpai penduduk yang mengusahakan kebun berhampiran petang semalam.
Menurutnya, pekebun itu membuat laporan di Ibu Pejabat Polis Daerah (IPD) Pasir Puteh sebelum menyerahkan kes kepada IPD Machang kerana lokasi itu terletak di daerah ini.
“Polis telah menjalankan siasatan di kawasan berbukit iaitu lokasi mangsa ditemui pekebun semalam (kelmarin). Bagaimanapun, pemeriksaan gagal menemui mayat mangsa kecuali kesan tapak kaki haiwan liar sebelum operasi dihentikan apabila menjelang waktu malam.
“Ketika operasi mencari disambung semula pada pukul 10 pagi tadi, polis menemui mayat itu  kira-kira tiga meter dari lokasi asal dengan bantuan Unit Anjing Pengesan (K9) dan anggota Jabatan Perhutanan Kelantan,” katanya ketika ditemui pemberita di lokasi kejadian hari ini.

Menurut Ganti, berdasarkan siasatan di lokasi kejadian, tulang-tulang pada bahagian badan mangsa didapati sudah berkecai dengan ketulan daging manusia turut ditemui. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tinggal 70,000 batang rokok tepi pantai
Oleh TOREK SULONG

3 Julai 2021, 6:15 pm
PASIR PUTEH – Pasukan Polis Marin (PPM) Wilayah Tiga Tok Bali merampas sebanyak 70,000 batang rokok putih yang disyaki diseludup dari negara jiran menggunakan jalan laut di pesisir Pantai Pachakan, Semerak di sini hari ini.
Komander PPM Wilayah Tiga, Asisten Komisioner Norzaid Muhammad Said berkata, serbuan dijalankan pada pukul 6 pagi selepas pihaknya mengintip pergerakan sebuah kenderaan pacuan empat roda jenis Toyota Hilux yang bergerak ke lokasi tersebut.
Katanya, bagaimanapun, pemandu bertindak memecut laju kenderaan dipandunya dan meninggalkan beberapa bungkusan plastik hitam selepas menyedari kehadiran anggota PPM.
“Pemeriksaan di dalam plastik itu telah menjumpai 70,000 batang rokok putih yang bernilai RM52,500. Anggota PPM telah menunggu selama 30 minit sebagai perangkap sekiranya ada individu yang akan datang mengambil rokok tersebut.
“Bagaimanapun, tiada yang datang mengambilnya. Selain itu, tiada suspek yang ditahan untuk membantu siasatan,” katanya dalam satu kenyataan hari ini.
Menurut Norzaid, siasatan awal mendapati, rokok itu dipercayai diseludup dari negara jiran untuk dijual di pasaran negeri Kelantan dan Terengganu.

Katanya, suspek yang terlibat dalam sindiket penyeludupan rokok di kawasan itu juga dipercayai didalangi oleh penduduk tempatan yang menggunakan bot dan meninggalkan barangan tersebut di kawasan pesisir pantai.
Tambahnya, barang kes dibawa ke Markas Taktikal PPM Tok Bali di sini untuk tindakan lanjut sebelum diserahkan kepada Jabatan Siasatan Jenayah, Ibu Pejabat Polis Daerah Bachok. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mahkamah jenayah dibenarkan beroperasi
Oleh MUHD AFIQ AL-HAFIZ MAT YUSOF

3 Julai 2021, 4:55 pm
KUALA LUMPUR – Mahkamah jenayah akan dibenarkan beroperasi dalam fasa satu Pelan Pemulihan Negara (PPN) dengan mematuhi prosedur operasi standard (SOP) yang ketat.
Menteri Kanan (Keselamatan), Datuk Seri Ismail Sabri Yaakob berkata, mengenai perincian SOP, ia akan diumumkan oleh Menteri di Jabatan Perdana Menteri, Datuk Seri Takiyuddin Hassan dalam masa terdekat.
“Kita telah berbincang dan memutuskan untuk membenarkan mahkamah jenayah yang berada di kawasan Perintah Kawalan Pergerakan Diperketatkan (PKPD) beroperasi. Kita bimbang sekiranya perkara ini tidak dilaksanakan ia akan menyebabkan kesesakkan dalam lokap dan penjara selain berlaku jangkitan Covid-19.
“Bagaimanapun, ia harus mematuhi SOP yang ketat bagi memastikan tidak berlaku kes jangkitan Covid-19 di dalam penjara atau lokap,” katanya ketika sidang akhbar secara maya bersama bersama Menteri Kewangan, Tengku Datuk Seri Zafrul Tengku Abdul Aziz di sini hari ini.
Mengulas lanjut, kerajaan juga telah memutuskan untuk membenarkan firma guaman beroperasi dalam fasa satu Pelan Pemulihan Negara (PPN). – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sekolah dibuka untuk Fasa Dua
Oleh MUHD AFIQ AL-HAFIZ MAT YUSOF

3 Julai 2021, 5:58 pm
KUALA LUMPUR – Sekolah akan dibuka bagi menjalankan pengajaran dan pembelajaran (PdP) secara bersemuka namun terhad kepada kelas-kelas peperiksaan sahaja.
Menteri Kanan (Keselamatan), Datuk Seri Ismail Sabri Yaakob berkata, ia tertakluk kepada ketetapan takwim Kementerian Pendidikan Malaysia (KPM) dan Kementerian Pengajian Tinggi(KPT) beserta penilaian risiko semasa.
“Bagi pelajar yang memerlukan untuk merentas negeri daripada semenanjung ke Sabah dan Sarawak atau sebaliknya perlu mematuhi peraturan kuarantin yang sedang berkuat kuasa,” katanya.
Beliau berkata demikian ketika sidang akhbar secara maya bersama bersama Menteri Kewangan, Tengku Datuk Seri Zafrul Tengku Abdul Aziz di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sektor perdagangan dan pengedaran diperluaskan
Oleh MUHD AFIQ AL-HAFIZ MAT YUSOF

3 Julai 2021, 6:08 pm
KUALA LUMPUR – Sektor Perdagangan dan Pengedaran yang dibenarkan beroperasi akan diperluaskan dalam Fasa Dua Pelan Pemulihan Negara.
Menteri Kanan (Keselamatan), Datuk Seri Ismail Sabri Yaakob berkata, antara sektor terbabit ialah kedai buku dan alat tulis, komputer serta telekomunikasi, barangan elektrik, kedai cuci kereta dan kedai gunting rambut.
“Sementara pasar tani dan pasar pagi juga akan dibenarkan beroperasi dari pukul 7 pagi hingga 11 pagi. Bagaimanapun, jualan terhad kepada enam komoditi utama iaitu sayur, buah, barangan runcit, ayam proses, makanan laut dan daging.
“Pasar minggu, pasar malam dan pasar tamu pula masih tidak dibenarkan dibuka,” katanya ketika sidang akhbar secara maya bersama bersama Menteri Kewangan, Tengku Datuk Seri Zafrul Tengku Abdul Aziz di sini hari ini.
Mengulas lanjut, pengusaha-pengusaha sektor yang dibenarkan beroperasi termasuk pasar tani dan pasar pagi adalah diingatkan untuk sentiasa mematuhi SOP yang telah ditetapkan.
“Di bawah Fasa Dua, kapasiti pekerja bagi sektor swasta dalam perkhidmatan perlu ataupun essential services akan dinaikkan kepada 80 peratus. Pihak majikan perlu memastikan penjarakan fizikal dan SOP yang ditetapkan dipatuhi setiap masa.

“Semua aktiviti sukan dan rekreasi secara individu dan tiada sentuhan fizikal dengan mematuhi penjarakan fizikal sekurang-kurangnya dua hingga tiga meter bagi tujuan kesihatan, kecergasan dan kemahiran kendiri juga dibenarkan.
“Ini termasuk aktiviti secara berindividu seperti joging, senaman, taichi, berbasikal, ‘skate boarding’, memancing, ekuestrian, memanah, mendaki, tenis perseorangan, golf, permotoran dan seumpamanya,” jelasnya. – K! ONLINE